text:
Jinghpaw mungdaw a mabyin ni - 2008
- In Sawk Madun Laika
- Last Updated on 06 September 2010
- By KNG
- Hits: 4452
Jinghpaw mungdaw a mabyin ni-2008
J.W Chyum Dakkasu Lungseng Jubile (1932-2007)Jinghpaw Wunpawng (J.W) Hkalup Hpung Ginjaw (KBC snr JHZ) gaw J.W Hkalup hpung masha ni chyum jawng lu la ai 75 ning hpring ai lungseng jubili Karai Kasang chyeju shakawn poi kaba hpe J.W Chyum Dakkasu (KTC) jawng wang, Jinghpaw Mungdaw a mare daju kaba Myitkyina mare a dingdung de deng 10 tsan ai Nawng Nang ninghtawn e galaw wa sai.
Teng nga yang, J.W Hkalup Hpung masha ni chyum jawng lu la ai Lungseng Jubilee gaw 2007 hta ang ai raitim, lungseng jubili chyeju shakawn hpawng kaba hpe March 24-30 laman, '2008 ning jawng yu poi' hte arau hpawn galaw wa sai.
1932 kaw nna 2007 ning du hkra sharin jahpat dat ai jawngma yawng gaw 3,817 rai nna, dai hta ala yawng 2,220 hte anum 1,597 rai sai lam, KTC labau kyem mazing kawn chye lu ai.
KTC gaw ya aten jawngma yawng 480 jan rai nna aten hpring hte hpung jat chyum hpaji sharin nga ai jawng sara/num ni yawng marai 30 jan rai nga ai. Ya, KTC hta Licentiate Theology (L.Th.), Bachelor of Theology (B.Th.), Bachelor of Ministry (B.Min.), Master of Divinity
(M.Dip.) degree pang ni hte shagrau nga ai. Ndai jubili hpawng kaba kaw nna Honorary Doctorate or Doctor of Divinity (D.D.) shagrau ya ai lam mung galaw hpang wa sai.
Ndai sanit ya galaw ai Lungseng jubili chyeju shakawn hpawng kaba hta, hpung masha ni 20,000 jan mying jahpan bang shanglawm wa sai hte poi sa manam gaw sen 2 daram rai nga ai lam, chye lu ai. Ndai hpawng kaba hta Myen gumhpraw lap wan 86 jan jai lang wa sai.
KTC gaw Hkalup hpung masha sen 4 jan hpe gawng malai tai ai Jinghpaw Wunpawng Hkalup Hpung Ginjaw a kaba dik ai chyum jawng rai nna Myen mungdan hta kaba dik ai chyum jawng langai rai nga ai.
J.W Hkalup Ramma Hpawng Kaba (April 5-11)Myen mung shang wang, J.W Hkalup Ginjaw (JHZ) na J.W Hkalup ramma shawa 3,000 jan gaw Shanglawt Uphkang ai ginra Nbapa, Miwa-Jinghpaw mung jarit e 7 lang na Hkalup ramma shawa hpawng hpe awngdang ai hte galaw wa sai.
Nbapa na Hkalup ramma shawa hpawng gabaw gaw Buhkaw laika 14:9b na," ... Hkum hkrit myit, Yehowa nga nga ai," ngu ai rai nga ai. Ndai zawn re Hkalup ramma shawa zuphpawng kaba gaw 5 ning hta kalang lang galaw ai zuphpawng rai nga ai.
Laklai ai lam gaw, ndai Nbapa na J.W Hkalup Hkristan Ramma Shawa Zuphpawng Kaba gaw hpyen asuya ju up magam ni galaw na ndat da ai mungdan ting Shanhte woi ka jahkrat da ai mungdan a 'Ningpawt Ninghpang Gaw Da Ai Tara Kanu' hpe shawa ra masat hkam hpawng (constitutional referendum) galaw na shata mi hta galaw ai re.
J.W jawngma ni Referedum ninghkap laika pa shakap (Jan - May)Myen gumshem hpyen asuya ara ka da ai mungdan a Ningpawt Ninghpang Gaw Da Ai Rara Kanu (nhprang) hpe shawa ara masat hkam la hpawng May 10 ya a shawng kaw nna Jinghpaw Mungdaw Jawngma Hpung (All Kachin Students' Union, AKSU) malawm ni gaw Jinghpaw Mungdaw kata rudi nna kata lam shamu shamawt nga ai ramma hpung rai nga ai hte maren, referendum hpe ja ja ninghkap ai "NO" laika pa shakap ai campaign ni hpe alang lang galaw wa sai.
Ndai referendum ninghkap laika pa shakap ai campaign ni hpe Jinghpaw Mung na marae kaba hte daju rai nga ai Myitkyina, numbat lahkawng mare daju Manmaw hte kaga Waimaw, Namti hte Mugawng mare kaba ni hta adan aleng shadan shadawng dan wa sai, rai nga ai.
KIO gaw, 'shawa ndau ga sadi' sharun nna Myen a Referendum hpe madi shadawMungdan kata laknak hpai Rawtmalan Wuhpung ni hta n-gun kaba dik gap hkat jahkring hpung, Wunpawng Mungdan Shanglawt Hpung (KIO) gaw, tinang dapshawa mungshawa ndau tawn ai, Myen hpyen asuya ka ai 'mungdan a ningpawt ninghpang gaw da ai tara kanu ntsa, shawa ara hkam la poi (referendum) galaw ai hta, lapran tsap na masa' tawn da ai hpe akajawng sharun kau nhtawm, KIO/KIA masha hte KIO kata na mungmasha ni hpe Referendum de madi shadaw ai 'Sindan Pa (me)' jaw na matu, aming jaw wa sai.
Referendum du na masum ya sha ra ai May 7 ya sha ni hta KIO gaw, tinang a uphkang ginra yawng na dapshawa mungmasha yawng de 'referendum hpe madi shadaw na lam aming' htuk shabra wa sai, rai nga ai. Ndai zawn galaw wa ai lam gaw, Myen a Dingdung Daw Dap-up (Northern Command commander snr Taimu) dingsa Maj-Gen Ong Myit gaw, KIO ginjaw Laiza de hpyen n-gun, laknak n-gun, tank mawdaw ni hpring hte 'majan gasat na zawn' sa jahkrit ai majaw rai nga ai.
Bai nna, kaga Jinghpaw mungdaw kata na Jinghpaw laknak lang wuhpung kaji rai nga ai, New Democratic Army-Kachin (NDA-K) and Lasang Awng Wa Simsa Lam Hpung ni hte Lahta Sam mung na Kachin Defense Army (KDA) ni mung, KIO hte maren, hpyen asuya a mungdan a gawda ai tara nhprang hpe madi shadaw me jaw na matu, tinang a dapshawa mungshawa ni hpe aming jaw wa sai re.
Brig-Gen Soe Win hpe Ma Pa Hka dap-up n'nan hku shara galai bang (June)Myen Brig-Gen Soe Win, Mandalay Ginwang, Pyin Oo Lwin (Memyu) na Hpyendu Jawng, jawng-up hpe Jinghpaw mungdaw mare daju Myitkyina e jung ai, Dingdung Daw Hpyendap Daju (Ma Pa Hka) a dap-up (taimu) hku nna shara galai bang wa sai.
Dap-up Soe Win gaw shi a uphkang ai aten laman, Jinghpaw Mungdaw kata kani nanghpam tsi mawan ni hpe ru kawn shagrawt jasan kau na re lam, ga sadi jaw wa sai. Raitim, shi gaw Jinghpaw mungdaw kata na hpun mailung ni, Miwa ga jarit de htaw shalai dut ai hpaga bungli hpe gaw, tara shang ahkang jaw wa sai.
Nhkum Hkawn Din gaw Myen hpyenla ni a jawm roi rip sat hkrum (July 27)Asak 15 ning jan sha re ai Jinghpaw Hkristan Jawngnum sha Nhkum Hkawn Din, Manmaw, Namsai kahtawng, laika tsang matsat jawngnum gaw, July shata 27 ya shani, Myen hpyenla ni a jawm roi rip sat hkrum wa sai.
Shayi Hkawn Din gaw mare makau hkauna na kahpu ba hpe malu masha jarik sa gun jaw ai lam lapran, N'mawk Myen hpyendap, Lagaw Lawan Dap (Light Infantry Battalion), Hka Ma Ya masat 437 na hpyenla marai masum a jawm shinggyim roi rip sat kau hkrum sai.
Hkawn Din roi rip sat ai mabyin hta Hka Ma Ya masat 437 na hpyenla yawm dik marai 3 lawm ai raitim, ya ten du hkra, Myen hpyen asuya gaw, sai n grin ai zawn re ai, 'Soe Tu Win' ngu ai hpyenma hpe sha, ahkyak la, hkyuk sharawng tawn ai, rai nga ai.
Miwa ni Jinghpaw mungdaw na hpun bai shawn bang waAten tsawm ra hkrawn ai hpang, Miwa hpun lauban ni gaw November shata kawn Jinghpaw mungdaw na hpun mailung ni hpe tinang mungdan de bai shawn bang wa sai.
Ya, Miwa ga de madung htaw shalai bang ai hpun ni gaw, Manmaw gaiwang hte Mali-N'mai Walawng na hpunja hpunkya ni, rai nga ai. Ndai lang na sawng dik gaw, Miwa ni gaw mungmasha ni madat tawn ai, kawn tawn ai hpun maling ni n lata, kran shaw la nga ai re lam, chye lu ai.
Kaja wa nga yang, Miwa asuya gaw Myen mung dingdung daw na hpun mailung ni hpe n shawn bang na lam, lai wa sai 2005 ning htum wa de, tara shang pat hkum wa sai re. Raitim, dai zawn galaw ai hpang mung, Miwa ga de Jinghpaw mungdaw hpun mailung ni, n dut n dang, dingyang naw shawn bang nga ai, rai nga ai.
Myen-Miwa ga jarit hta, Miwa ni 'Laiza Bunghku' shachyaw hpang2008, November shata praw kawn Miwa asuya gaw, dam de pe 10 hte galu de deng sanit jan ai, Myen-Miwa ga jarit madin, "Laiza Bunghku" hpe, Jinghpaw mungdaw, KIO a ginjaw Laiza e galaw hpang wa sai.
Ndai 'bunghku' gaw, Laiza Hka hte madin din tawn ai, Miwa Laiza hte KIO Laiza hpe madung madin din pat kau ya ai lam, rai nga ai.
Miwa gaw ndai bunghku hpe, "Myen mung hkran na kani nanghpam tsi mawan ni, Miwa de lagu shalai bang ai lam hpe pat shingdang lu na yaw shada ai re' nga nna, ginlam jaw tawn wa sai.
Myen-Miwa ga jarit hta, masha ginlen dut ninghkap rung hpaw (December 22)Myen, Miwa asuya lahkawng na mungdan gawng malai pyada du ni gaw, Jinghpaw mungdaw hte matut ai mungdan lahkawng a lamu ga jarit n'tsa 'masha ginlen dut ninghkap rung lahkawng' hpe December 22 ya shani, tara shang hpaw dat sai.
Rung mying hpe 'Myanmar-China Border Liaison Office On Anti trafficking in Persons' ngu ai gabaw jaw tawn ai rai nna, dai rung ni hpe, Miwa ga jarit hkran de Jang Hkong hte Myen ga jarit maga gaw Loije kaw hpaw tawn ai, rai nga ai.
Ndai rung lahkawng hpaw poi de Myen hpyen asuya a pyada du daju Brig-Gen Khin Yi (Khin Yee) hte Miwa ginjaw asuya na lahta tsang pyada du kaba langai sa du lawm sai.
Jinghpaw ni Amerikan Hkalup Sasana 100 ning hpring 'jaw poi' galaw (Feb. 3, 1909- Feb. 3, 2009)Myen mung a dingdung daw, Jinghpaw mungdaw, J.W Hkalup Hpung Ginjaw npu Manmaw Ginwang na Loije Pa hta, Wing Hkam mare Hkalup Hpung a Amerikan Hkalup Sasana shang 100 ning jaw poi hpe December 29-31 laman, wu wu di di galaw wa sai.
Ndai poi hta, Wing Hkam (Win Hkam) mare de wa ai, Hkalup Sasana shang wa ai hte laika hpaji jawng lu ai lamang ni hpe kapyawn galaw wa sai, rai nga ai. Shawng n'nan ndai lam ni hpe ningpawt hpang ya sai kanu kawa ni gaw, Amerikan shan hpraw Hkalup Sasana sara kaba Rev. H.J. Robert hte jauman Jinghpaw sasana sara Rev. Damau Naw ni rai nga ai.
Jaw Karai chyeju shakawn hpawng hta Wing Hkam Hkalup hpungmasha marai 200 jan hte manam ni yawng marai 400 jan shanglawm let, "Jaw Wunli Manau" hpe mung, December 30 hte 31, lahkawng ya tup nau la lu sai. Dai manau gaw, Wing Hkam mare a shawng ningnan na manau mung, rai nga ai.
Bai, Jaw Poi a masat dingsat hku nna '100 hpring masat Gawknu hte Sasana Sara ni a masat dingsat Lungpa' ni hpe mung, galaw la lu sai. Ndai 'Jaw Poi' hpe shata lahkawng jau nna galaw ai lam mung, rai nga ai.


c: text/html

text:
Ra ai hku gang gayin
- In Shagun Laika
- Last Updated on 26 June 2010
- By Baren Numraw
- Hits: 1710
Mungdaw uphkang hkrang hta sumla hte bung ai myusha kata na shanhte a malai, uphkang masha tai ya lu na hpe tam nga ai gaw n tsun tim chye nga sai.
Dai majaw Myen a Ralata poi kade lang galaw tim anhte Bum nga myusha ni yawng a matu n lawm ai hte Sinat hpai let Na htu magam shang ra ai, mung masa pinra hta awm dawm ahkaw ahkang lu na matu gaw laknak hpai let nbung sinat law law naw gap ra nga ga ai. Laknak nhpai ai gara hku mung jet ai shim lum ai ahkaw ahkang lu jat wa na n re.
Dai ni na Myen gaw anhte mungdaw hpe tinang myusha ga hkrum shada teng uphkang shangun mayu yang dai ni du hkra ten shama, n-gun shama, baw nu jahkaw rai hpa rai naw ba nga ra na kun?
Galoi mung anhte hpe mungdan jaw na n re, tinang lahpan tsap let, Sai hte chyu, laknak hpai let sha, myusha ra awng sharawng ai awm dawm ahkaw ahkang lu na re.
Myen a ralata poi, Myen tsun ai hpe myit shang sha nga na malai anhte dinghku hpe Grat dagra n-gun ja hkra, ngang kang dik hkra masing jahkrat bai gaw gap tawn ra sai.
Myusha ni myit hkrum ai gaw ganing re n-gun ja dik ai hpyen hpe raitim dang kau lu na re. Pala law law hkra tawn ai, ningma hkang law law hkang taw nga sai n tara ai hpyen hpe annau ni teng dang kau lu na re. Maroi n'ni let, BAREN NUMRAW

robotstxt: allowed

filter: keep


text:
ျငိမ္းခ်မ္းစြားဆႏၵထုတ္ေဖာ္ရန္ေတာင္းခံမွဳကုိ ေနျပည္ေတာ္မွခြင့္မျပဳ
11 comments:
- Anonymous said...
-
Jinghpaw ni galaw na lam hta gaw myen asuya galoi mung aloi ali hte ahkaw ahkang jaw na re...hkum kam nga mu...
- September 19, 2012 6:31 AM
- Anonymous said...
-
ေခြမာသာ သိန္းစိန္
- September 19, 2012 7:40 AM
- Anonymous said...
-
Wa sha Jaw Gun e..
Hkum paran nga mu law, dai galaw na malai
Kanu KIA kaw Kalang bai Lak nat wa lang nu law.
Min Zai ni , KIA a Du Slg kasha ni yawng KIA dap de wa mu law, Ygn kaw Shalom kaw sha hkum myit kap nu law.
Aten du sai law.
Lz U Hka
- September 19, 2012 9:06 AM
- Anonymous said...
-
Lachyum npru j/w myu sha yawng a myit hkrum lam nre sha myiman tam, ahkaw ahkang hpa wa naw lu kun nga ganaw shaja nga mu yaw.Magwi tsamat hte maidang katsut hkrup na lu.
- September 19, 2012 2:07 PM
- Anonymous said...
-
lu galaw yang gaw grau gaw kaja na re wa... hpa wa mi rai rai, myen asuya ndai ni hpe ntsa lam npu lam dangdi ai daram ganaw bun yang gaw grau htap htuk na re.. media hku nna mung myen asuya tinggyeng myit naw rawng shi nga ai ngu hpe htawng madun ai hte bung nga ai
- September 19, 2012 4:14 PM
- Anonymous said...
-
ဘာၿငိစြနိးတယ္ဆိုတာကိုအတိအက်မေျပာဘူး ၿမိဳ ့နယ္၏လိုအပ္ခ်က္တဲ့
တိုးတက္လွပါတယ္ ေပါၾကြယ္လွပါတယ္ ဘယ္ၿမိဳ ့ဘယ္ျပည္နယ္ကို
ညြန္းပါလိမ့္ ဟိုး အႏွစ္ ၂၀ကတည္းကေျပာေနတာ အခု ထိပါပဲ
သစ္ေတာေတြျပဳန္း တရုတ္ေတြေနရာေတာ္ေတာ္ရလာရင္ တိုးတက္တယ္
လို ့ေျပာ တာပဲ ဒါဆိုျမန္မာျပည္ အထက္ပိုင္းက ျပည္နယ္ေတာ္ေတာ္မ်ား
တိုးတက္ေနပါသည္ ။ ။ ။
- September 19, 2012 6:54 PM
- Anonymous said...
-
Rai dik!!!A Ten shama......sawa ni hte hku mayu taw!!!!!!madu buga de bai wa n na sanat hpai n kam taw ai ni.
- September 19, 2012 7:55 PM
- Anonymous said...
-
Maigan mungdan hpe htang kaba nna ban sa kashin, namdum sa kashin nga ai kasu bawnu ni hte tinang mungdan kaw nga nna shakut shaja nga ai ni hpe hpe amyu myu hkum tsun mu, nanhte ni dai ram myu tsaw ai rai yang buga kaw hpa rai nnga ma ta? maigan nga nna masa machye machyang jawng ni lung rai ladat jaw jaw hte she wa woi awn yu myit, ban kashin bawnu hte sha gaw hkum suksak taw mu....
- September 19, 2012 11:01 PM
- Anonymous said...
-
Negative hte Comment chye jaw ai ni nan mung teng myu a bungli galaw ai taw ai ni nan re kun? myu sha lam yan a matu lap kade jaw ga sai kun? hkying kade ap nawng nga sai kun? tinang nan san dik lik ra ai,facebook comment ka lu ai myu tsaw, jinghpaw kasa comment ka ai myu tsaw, myi di shim myen nju ai myu tsaw myit ni hte sha gaw anhte a pandung nlu du ai oi...
- September 19, 2012 11:06 PM
- Anonymous said...
-
Re nga ai,Sara Maran Jaw Gun, Sara Minzai zawn re ni gaw maigan ga hpaji sa sharin rai nna nga npyaw la ai myen mungdan hta wa shakut taw nga ai ni re nga ai.
- September 19, 2012 11:13 PM
- Myu Tsaw Shayi said...
-
Manang ni e.... Shada Jahpoi ahpyak na chyu sha n ngut ai law. Mare Kaba (Muklum) na ni tim, Maigan na tim, buga na ni tim, tinang nga ai, du ai shara kaw dangdi ai hku galaw ai gaw kaja dik rai na re ngu shadu ai. Tinang hkrai marawn taw na malai, yawng chye hkra, chye na wa hkra gara hku galaw na ngu ai mahtang grau ahkyak na shadu ai. Anhte a ningbaw ningla (KIO ningbaw ni) galaw ai magam bungli, shanhte sa nga ai mung masa hkrun lam, hte shanhte tsun nga ai lam ni jaw ai, teng ai hkrun lam hta woi awn sa nga ai lam ni hpe madi shadaw let Mare Kaba (Muklum) na ni shang lawm shakut nga ai lam gaw kaja ai lam re. Ahpyak na malai, jawm n'gun jaw hkat, hpaji jaw hkat ga...
- September 19, 2012 11:23 PM


text:
Gala mung nga Jinghpaw ni majan jahkring na hpyi shawn n-gun madun
- In Majan Shiga
- Last Updated on 19 July 2012
- By KNG
- Hits: 797
Gala mung, mare daju, New Delhi kaw shanu nga ai, Jinghpaw Wunpawng myusha ni hte, myit rum hpu nau ni kawn, Jinghpaw mungdaw hta byin nga ai majan jahkring na, sat zingri ai lam ni jahkring na matu, hpyi shawn ai n-gun madun lamang hpe June praw 9, daini galaw wa sai re.
Jinghpaw Wunpawng myusha hte Myen mung na myit rum bawsang myusha Hkang, Myen, Karen hte Rahkai, masha n-gun yawng 100 daram gaw, 2012 June 9 ya majan byin ai laning mi hpring ai shani hta, New Delhi mare kaba na, Jantar Mantar shara hta n-gun madun ai lam hpe, shani hkying 11 kawn hkying 1 du hkra galaw wa ai rai nga ai.
Ndai n-gun madun ai lam gaw, mungkan shara shagu na Jinghpaw Wunpawng myusha ni Myen asuya hpyendap kawn, Jinghpaw ni hpe majan hpaw gasat ai lam ni jahkring kau na matu, hpyi shawn ai lam ni hte matut manoi galaw wa ai rai nga ai.
“Myen hpyen asuya up hkang lailen hte shan hte sha matut up nga ding sa, Myen mungdan simsa na n re, kaja wa galai shai ai lam mung nga na n re,” nga nna, 1988 ning a jawngma ningbaw langai rai nga ai, Slg. Kyaw Than kawn tsun ai.
Mungkan shara shagu na, Jinghpaw Wunpawng mung masa myit rawt hpung 20 daram hte mungdan shara shagu na, kaga mung masa, shinggyim ahkaw ahkang shamu shamawt ai wuhpung 50 daram kawn, myit hkrum nna, ka shapraw da ai, hpyi shawn laika hpe mung, New Delhi kaw nga ai, Miwa mungdan sumtsan salang rung, Myen mungdan a sumtsan salang rung hte gala mungdan hkringmang daju a rung de, sa jaw sai rai nga ai.
Ndai ndau shabra, hpyi shawn laika hta, madung hku nna, Jinghpaw mungdaw hta byin nga ai Myen asuya a majan, mung shawa ni hpe zingri sat nat ai lam ni hpe jahkring kau na, majan a majaw jam jau hkrum nga ai ni hpe, garum ningtum ni lawan dik ai hku jaw mat na matu hte lachyum rawng ai, mung masa bawngban jahkrup ai lam ni lawan dik ai hku galaw na matu hpyi shawn tawn ai re.
Ndai laika hpe Mungkan Wunpawng Hpung (United Nations) a ninggawn amumadu Slg. Ban Ki-moon hte Myen mung hte seng ai UN a shinggyim ahkaw ahkang datkasa Tomas Ojea Quintana hpang de mung sa jaw ai rai nga ai.
“Daini anhte ndai zawn, n-gun madun ai lam galaw ai gaw, mungkan shara shagu na ni, Jinghpaw mung kaw byin nga ai lam ni hpe grau chye wa na matu re,” nga nna, Delhi du Jinghpaw Wuhpung a ningbaw langai rai nga ai, Slg. Gun La kawn tsun ai.
Jinghpaw mungdaw kata hta majan matut manoi byin nga ai rai nna, ya ten hta hpyen yen tsin yam ni, 80,000 du wa sai lam chye lu ai.
Hpyen yen (Internally Displaced Persons) ni law jat wa tim, garum ningtum ni lu ai lam n law ai hte, mungkan shara shagu na, garum ningtum hpung ni mung, Myen asuya kawn, pat hkum da ai a majaw, garum na yak nga ai hpe matu chye lu ai.


text:
Shiga
KIA simsa lam la na mungchying shawa n ra sharawng
- Post 14 July 2011
- Last Updated on 14 July 2011
- By KNG
- Hits: 1389
Wunpawng Mungdan Shawnglawt Hpung/Hpyendap (KIO/A) kawn, Myen asuya hte simsa lam la na n la hte seng nna, KIO ginjaw Alen Bum kaw, July 12 kawn 13 ya du hkra, mung shawa zup hpawng galaw wa sai hte, mung shawa kawn, simsa lam n la na matu mahtai jaw wa sai hpe chye lu ai.
“Ahhte maga na gaw, gasat na, anut na dai sha tang madun ai, yawng gaw, ndai nsen sha shapraw ai re, kashun kasha tsun ma ai, hpang de n hting nut ai sha shawng de matut sa na matu re. Ndai Myen hpyen asuya gaw masu ai, kalang, lahkawng lang masu jang gaw, masu ai wa a mara re, masum mali, manga lang masu jang gaw, masu hkrum ai wa a mara sha rai na re,” nga nna, zuphpawng lawm wa sai, Myitkyina kaw na, dat kasa langai kawn tsun wa ai re.
Ndai zuphpawng hta, Yangon, Mandalay, Sam Mungdaw, Manmaw, Myitkyina, Hukawng, Sumpra Bum, Danai, Putau, Mung Nyang, Mugawng mare kaba hkan na, mung shawa dat kasa ni, Wunpawng Amyusha Mungbawng Rapdaw (WMR) ningbaw ni, Thai mungdan, Chaingmai mare hte Miwa mung, Yunnan mungdaw na dat kasa ni, Myitkyina Hkristan Kongsi (MCC) kaw na, sara ni yawng 145 sa du shang lawm wa sai lam chye lu ai.
KIO maga na gaw, ningbaw kaba Lanyaw Zawng Hra hte rau, ginjaw komiti ningbaw 12 shawnglawm wa sai hte, Mungchying Uphkang Dap salang, Lajawn Hkawng Lum kawn, gahpaw, hkap hkalum ga tsun wa sai lam chye lu ai.
Bai nna, KIA Dap Awn Daju (CS), Du Daju Gunhtang Gam Shawng kawn, June shata 9 ya kawn byin hpang wa ai, majan a mabyin lam hte shawnglam simsa lam masa sanglang dan wa sai lam chye lu ai.
Matut nna, byin nga ai, majan a masa lam hte seng nna mung, mung shawa a ningmu hte myit ra sharawng ai lam ni hpe tang madun nna, bawngban mat wa ai lam chye lu ai.
“Simsa lam a matu, bawngban jahkrup ra ai hpe bawngban jahkrup mat na, raitim gap hkat jahkring kau ai zawn re ai, lam ni hpe gaw, n-galaw sai, Myen asuya gaw, masu ai grai lang rai sai majaw, kam n mai sai re,” nga nna, zuphpawng shanglawm ai salang langai tsun wa ai.
Yangon mare kaba kaw na sa ai, dat kasa langai mung ning nga tsun ai, “KIO kaw na masha langai, lahkawng gaw, tinggyeng akyu a matu, sut su nga mai lam tam ai majaw, KIO a shawng lam myit tsang hpa re, shaning 50 laman na mabyin ni hpe bai nhtang yu yang, ginjaw salang ni shut ai lam ni grai nga wa sai hpe mu lu ai. Lasang Awng Wa, Mahtu Naw, NDA-K ni ga garan mat ai gaw, ginjaw a gawng kya ai lam ni re, dai ni hpe sadi ra na re,” nga shi a ningmu hpe tsun wa ai.
Sam mungdaw na sa ai dat kasa langai tsun ai, “Anhte gaw, Sam mung kaw nga ai raitim, Wunpawng Jinghpaw re majaw, anhte gaw langai sha re, anhte hpe hkum malap, rawt malan hkrunlam hta anhte mung, shanglawm na,” nga nna tsun wa sai.
Zuphpawng hpang jahtum shani hta, KIO ningbaw kaba Lanyaw Zawng Hra kaw na mung, mare kaba ni hta nga ai, myu sha ni hku nna, laknak hpai na ahkaw ahkang n nga tim, mai byin ai ladat hku, rawt malan hkrunlam hta shanglawm mat wa na matu tsun n-gun jaw wa sai rai nga ai.
KIA hte Myen asuya hpyendap a lapran gap hkat jahkring na hte seng nna, KIO kawn mung shawa masha ni a ningmu, myit ra sharawng ai lam hpe la ai, zuphpawng galaw nga ai zawn, Myen mung dingdung daw Myen hpyendap daju (Ma-Pa-Hka) kaw mung, hpyen majan hpaw na, mahkrun (strategy) hte seng nna, zuphpawng galaw nga ai lam chye lu ai.


text:
KIO/A Tingnyang-up Malai a Gasan Kaba (6) hte bai htang Mahtai
- In Ningmu
- Last Updated on 06 September 2010
- By Salang Tu Awng
- Hits: 3514
Zuphpawng de mungmasha de na salang ni, ramma hte dakkasu jawngma ni, hkristan hpung shagu de na woi awn sara ni hte laksan shaga tawn ai myitsu du salang ni sa du ai hta, KIO/A Tingnyang-up malai nambat (1) Dukaba Gauri Zau Seng a GASAN KABA (6) n’tsa, bawngban ai lam ni hpe galaw wa sai, rai nga ai.
Ndai Du kaba Gauri Zau Seng a Gasan Kaba ni n’tsa, Salang Tu Awng a Mahtai hpe yawng mu chye lu na matu yaw shada let, KNG kawn kahtap tang madun dat ai.
Gasan Kaba-1: KIO gaw NC sa lawm, ya NC ngut sai?
Htai - NC ngut tim mungshawa hkap la mai ai NC n re majaw, KIO gaw mungshawa hkap la ai democracy hte bung pre ai jet ai NC pru wa ai aten du hkra, naw shakut ra ai.
Gasan Kaba-2: NC ngut sai. Bungli ningnan galaw wa na matu, ganing re ai lahkam sa wa ra na kun?
Htai - KIO gaw, KIO NC hpe galaw ai n re. N.A.HP galaw ai kaw mungmasa shaga lu na matu, tang madun lu na matu, shanglawm ai sha re. KIO a bungli gaw, gap hkat jahkring nna, saboi n’tsa kaw mungmasa shaga ai kaw du hkra shakut shaja sa wa ra ai.
Gasan Kaba-3: Bungli galaw wa ai hta sabung nna, mying shamying wa ra ai. KIO gaw awmdawm shanglawt a matu dingyang galaw nga na myit ya nga ai kun? a. Awmdawm shanglawt lu na matu gasat ra ai. Gasat shangun mayu ai kun? b. Gasat nna awmdawm shanglawt lu na kun?
Htai – KIO gaw awmdawm shanglawt lu hkra ngu nna hpaw da ai uhpung re. Teng sai. Dai majaw dai ni du hkra ‘Rawtmalan Poi’ galaw nga ga ai. Raitim awmdawm hpe mungdaw a ahkaw ahkang kaba democracy hte bung pre ai ahkaw ahkang hpe galai mai nga ai. Sanat hte sha gasat nna shanglawt lu mai ai n re. Mungga hte gasat nna mung shanglawt lu mai ai. Gasat ra yang gasat na matu, laknak lang nga ga ai n rai ni.
Gasan Kaba-4: KIO hpe munghpawm hpe shangang shakang shangun mayu ai kun?
Htai - KIO gaw munghpawm hpe shangang shakang na matu hpaw da ai uhpung n re. Jinghpaw W.P amyusha ni dip sha hkrum ai kaw na lawt lu na matu rap ra ai tara lu la hkra, mungdan mungdaw ahkaw ahkang tup hkrak lu la ai shani du hkra, amyusha mungmasa lit la nna, galaw sa wa na matu hpaw da ai ‘amyusha mungmasa’ uhpung kaba re.
Gasan Kaba-5: Munghpawm gaw de sa wa na matu, KIO mying hte masha ni kam na ma ai kun?
Htai - KIO gaw munghpawm gaw de na matu hpaw da ai n re. Munghpawm kata na masha ni kam na n kam na ngu nna hpaw da ai mung n re. Munghpawm gaw de ai kaw Kachin ni shawnglawm ngut sai. 1947 ning Panglung Munghpawm hta shanglawm sai. Dai hpe hpunau Myen ni n hkan nna, amyu kaba lailen hte dip sha wa ai majaw rap ra ai tara n nga nna, anhte J.W sha ni a ahkaw ahkang hkrat sum wa ai majaw, paw pru wa ai KIO she re. Awmdawm shanglawt (snr) rap ra ai ahkaw ahkang lu la ai du hkra ngang grin nga ra na KIO re.
Gasan Kaba-6: Munghpawm kata na, kaga rudi amyusha ni, shada rau ta gindun, anhte shanglawt “I” hpe tek da, masu sha ai lam tai na kun? Anhte hpe kam na kun? Lata gindun na mara ai kun?
Htai – KIO gaw kaga munghpawm hpunau ni uhpung uhpawng ni hte bawngban nna, hpaw ai n re. Dai hte maren, munghpawm kaw lawm nga ai hpunau ni mung anhte Kachin ni hte bawngban nna hpaw ai, mying shamying ai, gara uhpung uhpawng mung n nga ai.
Ga shadawn-- Kayin ni mung ya du hkra ‘Kawtule Mungdan, Kawtule asuya’ nga nna, nga ma ai. Miwa Gumsan Mungdan hta mung ya du hkra Kummyunit dawnghkawn sha naw lang nga ma ai. Ya shanhte lang ai dawnghkawn gaw hkrak tsun ga nga yang Kummyunit Party dawnghkawn sha re. Mungdan dawnghkawn n re. Taiwan kaw lang ai she shanhte mungdan a dawnghkawn majing rai malu ai.
Dai re majaw, Du Kaba Gauri Zau Seng a Gasan ni yawng hkyawm yu ga nga yang, mying galai mayu ai sha re. Mying gaw n galai mayu tim aten du jang gaw galai ra na sha re.
Galai na rai yang gaw, mungdan ting rap ra ai tara pru wa yang (snr) Jinghpaw Wunpawng amyusha uhpung yawng pawng yang, myit yu ai baw sha rai na re. KIO mying galai na matu NC kaw shanglawm ai n re. KIO gaw, gap hkat jahkring nna mungmasa bawngban lu na matu NC kaw shanglawm ai re hpe yawng chye chyalu rai nga ai.
Ga gadun lachyum:
NC - National Convention (Mungbawng Zuphpawng)
KIO – Kachin Independence Organization
KIA – Kachin Independence Army
I – Independence (Shanglawt)
KIO/A – KIO hte KIA
N.A.HP – Myen hpyendap asuya (State Peace and Development Council, SPDC)


text:
Hpungup sara hpe BGF hpyenla ni rim adup
- In Makam Masham
- Last Updated on 19 July 2012
- By KNG
- Hits: 1083
Pangwa, Dan Gaw mare na hpungup sara Galau Ting Sau hpe Myen asuya npu BGF (jarit sin dap) masat 1001 hpyenla ni, lai wa sai May 31 ya shani nta kaw nan sa htwi adup ngut ai hpang rim woi mat wa ai lam buga masha ni kawn chye lu ai.
Dap up Dingdan Lum Hkawng woi awn ai, Pangwa mare kaw na deng (60) ram tsan ai Dam Hkawn mare na BGF (shawng de NDA-K dap) hpyenla ni gaw, hpungup sara Galau Ting Sau a nta de mawdaw saike hte yan sa nna hpungup sara hpe jep adup nna rim woi mat wa ai hpe, myi-chyaw-sakse langai KNG Jinghpaw Shiga Dap de tsun dan wa ai.
“KIO/KIA ni hte matut mahkai ai nga na sa rim ai re. Myiman hkan sai pru hkra htwi da ngut ai hpang rim woi mat wa ma ai. Ya du hkra n dat shi ai” nga nna myi-chyaw-sakse wa tsun ai.
N’tsen ai majaw sha ya na zawn galaw ai re hpe chye lu ai.
Pangwa mare gupyin na hpung sara ni, hpungtau ni hpe Myen hpyendap npu BGF (Border Guard Force) hpyenla ni rim jep ai lam, sadi jaw ai lam ni law law galaw nga ai hpe buga na myit-su salang langai mung tsun wa sai.
Jarit sin dap, dapdung masat 1001 hpyenla ni sha, Lagwi mare na hpung sara Zawng Hkawng hpe mung n’tsen ai majaw Phone hpe zing la kau ya ai sha n-ga shanhte masat da ai shara kaw sha nga lu na, nga nna jahkrit shama tawn ai lam na chye lu ai.
Jinghpaw mungdaw hta, Myen asuya hte KIA Shanglawt ni majan n’nan bai byin wa ai kawn Hkristan Hpung sara ni hte Jinghpaw la ni hpe Myen hpyendap ni shingte rim jep adup zingri nga ai kaw nna ya BGF (shawng de NDA-K) dap bai hkan jat galaw wa ai lam rai nga ai.


text:
KIO ginjaw Laiza gasat zing na Myen gaw Miwa hpe ahkang hpyi
- In Jinghpaw Mungmasa
- Last Updated on 26 July 2011
- By KNG
- Hits: 6575
KIO/KIA ginjaw Laiza hpe gasat zing la na ahkang hpyi ai hku nna, Myen lahta tsang hpyendu ni gaw, Miwa hpyendu ni hte Yunnan mungdaw Mangshi e June 23, bat mali ya shana mayun sa hkrum sai lam, Mangshi shiga lawk tsun ai.
Zuphpawng de Yunnan mungdaw lahta tsang du salang ni hte, Myen de na Lashu daju Sinpraw Dingda Daw Daju (Ya-Ma-Hka) hte Naypyidaw na lahta tsang hpyendu ni shanglawm nna, shawng de KDA, ya, Kawnghka daju n-gawn hpyen du salang ni mung sa du lawm ai lam, chye lu ai.
Dai hpawng hta, Myen gaw Miwa hpe Shanglawt Ginjaw Laiza gasat zing la na masing hta, Myen hte KDA N’gawn hpyen ni Miwa ga jarit hta pru pru shang shang galaw lu na hte, hka lam (gara hka hkrak n chye) hku nna Miwa ga jarit de lai rap lu na ahkang ni hpyi mat ai lam, ga jarit Miwa shiga lawk tsun ai.
Miwa gaw shi a polisi hte maren “kaga mungdan a dinghku manghkang kaw n shang shuk lawm na re lam” tsun tim, tinang lamu ga jarit hta Myen hpyen hte KDA n’gawn hpyen ni pru-shang galaw lu na ahkang gaw jaw dat sai lam, chye lu ai.
Matut nna Myen gaw Miwa hpe, “Tinang Myen dap hku nna Laiza hpe gasat la ai rai yang, sai gin hka gasat shamyit ai masa (lu-myu-ye) byin wa chye ai majaw, Jinghpaw shada re ai KDA n’gawn hpyen hpe woi awn gasat shangun ai majaw, sai garan masa byin na n re sha, shada bawngban lam mung byin pru wa na re” nga na, sanglang dan sai lam, matut chye lu ai.
Ndai zawn Miwa ahkang jaw sai hte, KDA n’gawn hpyen ni (hpyen n-gun masat tawn ai lam n nga), KIO ginjaw Laiza hte Dap Ba 3 hpe gasat la na, June 25, bat kru ya shani Jinghpaw mungdaw de rawt mat sai lam, n’gawn hpyen hpe lakap let chye lu ai
Dukaba Mahtu Naw woi awn ai KDA gaw 1990 ning hta kanu KIO/KIA na ga garan pru mat ai re.
June praw 8 kaw nna Myen hte Shanglawt majan byin hpang ai hta, Jinghpaw mungdaw, Manmaw Ginwang, N’mawk Ninghtawn, KIA Dap Ba 3 npu Dung 15 ginra, KIA Sang Gang Post hte Bum Sen Post ni hpe ya ten du hkra Myen hpen madu la tawn ai re.


text:
8 ning hpring Karai Chyeju Shakawn, KNG Shiga Dap galaw
- In Makam Masham
- Last Updated on 26 July 2011
- By KNG
- Hits: 5080
Htai mungdan Chiang Mai mare kaw daju ai, Jinghpaw Shiga dap (KNG) gaw 8 ning hpring Karai Chyeju Shakawn Akyu Hpyi Hpawng hpe shiga dap jung ai ginra masum-- New Delhi-India hte Myen-Miwa ga jarit hte Chiang Mai-Thailand rung ni kaw, May 12 ya shani galaw wa sai re.
KNG hpe mungdan shinggan du Jinghpaw Wunpawng Jawngma hte Ramma Hpung (AKSYU) kawn India mungdan mare daju New Delhi kaw lai wa sai 2003, May 12 ya shani hta hpaw ninghtan dat ai rai nga ai.
Ya ten KNG gaw, Chiang Mai, New Delhi, Myen-Miwa gajarit hte Mungdan kata kaw rung hpaw nna, magam gun 14 hte rau, Jinghpaw amyusha ni hte seng ai multimedia shiga (websites, laika buk, n-sen hte TV) ni hpe madung tawn galaw nga ai re.
“Ndai zawn shiga lu shapraw ai gaw, mungshawa (Jinghpaw amyusha) ni na matu hkrak ai,” nga nna maigan kaw jawng lung nga ai Jinghpaw ramma langai kawn tsun ai.
Shi matut nna, tsun ai gaw, KNG hku nna, Jinghpaw mung kaw byin nga ai, sut masa, mung masa mabyin lam ni hpe grau lu shapraw mat wa na myit mada ai lam tsun wa sai.
“Nkau shiga ni hpang hkrat ai, shiga n lu shapraw ai ni mung nga ai,” nga nna KNG ntsa mu ai, shi a ningmu hpe tsun wa sai.
KNG gaw, online ntsa kaw shiga mara nga ai hte, Inglik, Jinghpaw hte Myen ga hpan masum hku nna, shiga shapraw nga ai rai nga ai.
Ndai shiga dap kaw, bat mi hta kalang minutes 15 Jinghpaw ga hku radio nsen hpe Radio Free Asia (RFA) kaw shapoi ai lam galaw nga ai rai nna, shata lahkawng hta kalang “Jinghpaw Nsen” magazine hpe dip shapraw nga ai rai nga ai.
Ya ten, KNG hku nna, Jinghpaw FM Radio masing hpe mung buga kata galaw lu hkra hkyen lajang nga sai rai nga ai.
“Ndai shiga dap (KNG) gaw, Myen mung na shiga dap ni law law nga ai hta na kaji dik shiga dap re, raitim matut nna, kaba wa nga ai rai nna, myusha ni a matu ahkyak ai shiga ni hpe lu mai ai shara tai wa nga ai,” nga nna, New Delhi kaw galaw ai akyu hpyi hpawng lawm ai myusha langai kawn tsun ai.
KNG a yaw shada lam gaw, teng man ai lam hpe shawa hpe htawng madun dan na, mung up asuya hte mung masha ni a lapran hku hkau ai lam grau kaja wa na matu, mung up asuya hku nna, shiga ni (shiga dap) ni a ahkyak ai lam hpe grau mu mada wa na matu, Jinghpaw Wunpawng amyu sha ni ra sharawng ai mung masa hpe tang madun ya na hte mungshawa a ahkaw ahkang ni hpe makawp maga ya na matu, mungsha hpe hpaji jaw na, shangwi shapyaw na, Democracy lam rawt jat hkra galaw na hte Jinghpaw laili laika hpe shiga hku nna rawt jat hkra galaw sa wa na, ndai lam ni rai nga ai.


text:
28 May 2010
Gawgap nga ai Wunpawng Mungdan: tsun kajai ai lam san san (rhetoric) rai kun? kaja wa teng man ai lam (reality) rai kun?
Layang U Ra
Shaning (50) ning grupyin rai nga sai anhte Jinghpaw Wunpawng myusha ni a “amyusha mungdan gawgap lam” ngu ai hkrun lam hpe bai n-htang mada yu yang, grai wa lak lak lai lai re ai ninggam de lahkam htawt sa wa lu ai lam nnga shi ai, ngu yang n-shut na ga ai. Ndai lam gaw “galai shai shamu shamawt nga ai mungkan a masa lam ni hta lakap nna byin ai lam re” ngu nna mungkan a shingra tara hpe sha lata layung naw jawm madi, mara shagun, nga na malai, “anhte Jinghpaw Wunpawng amyusha ni kaja wa tatut hta, hpa baw wa mi gawngkya nga ai lam rai kun?” ngu ai lam hpe mahtang, sawk sagawn la nna shading sharai sa wa ra na lam gaw, grau ahkyak ai lam rai nga ai.
Dinghta mungkan hte seng ai hpaji ninghkring (secular educationists) ni law law rai n-lu shi nga ga ai rai tim, maga mi de, dai shaning (50) ning grupyin laman hta sha nawku hpung ni grai grai su hprang nga sai, dai hte maren Doctor of Philosophy (Ph.D), Doctor of Theology (Th.D), Master of Theology (M.Th) hte Doctor of Ministry (D.Min) janmau kaba ni hpe gup da sai chyum hpaji ninghkring (theologians) ni mung law law rai wa sai, lam ni hpe yu yang, marai rawng ai amyu ni anhte rai nga ga ai lam gaw, dan dan leng leng rai nga ai. Lam mi hku nna tsun ga nga yang, tinang kam sham ai lam hpe kaja wa tup hkrak hkrang shapraw chye ai amyusha ni anhte rai nga ga ai.
Dai rai yang, lani mi na n-htoi hta “shanglawt lu ai amyusha mungdan” ngu ai bandung de tutut du dep shang wa lu na matu gaw, dai ni na anhte amyusha ni hta ra sharawng ai myit (desire) langai hte sha gaw n-hkum tsup nga saga ai. N-lu lu hkra shakut la mayu ai myit (burning desire) nan anhte hkum dingdek hta rawng nga ra sai lam rai nga ai. Ndai zawn, amyusha mungdan lam hta, amyusha ni hkum dingdek mung sharawng ai myit, shing n-rai katu ai myit, hte shang lawm gunhpai lawm lu ai rai yang, dai “shanglawt lu ai amyusha mungdan” ngu ai bandung gaw, naw tsan nga ai rai yang pyi gaw, myi hte mu mada lu ai madang langai mi hta rai nga sana re hpe kam ai.
Amyusha lam yan n-shat (bread) hkru ai amyusha ni byin tai wa nna, kaja wa teng man ai amyusha lam yan hta shang tsap lawm ai amyusha ni jet nga na matu gaw, dai ni na anhte hkum dingdek a lit nan rai nga sai. Karai Kasang hpe chye ai Jinghpaw Wunpawng hpu nau ni nan rai nga ga ai hte maren, sumsing mungdan hte seng ai hte hpe sumsing mungdan de ap ya chye nna, Wunpawng mungdan hte seng ai hte hpe gaw Wunpawng mungdan a matu ap ya chye ai amyusha ni tai ra nga saga ai. Lam mi hku tsun ga nga yang, lai wa sai aten ladaw hkan na zawn rai sha, amyusha mungmasa hpung ni gaw san san, amyusha hpyen hpung ni gaw san san, makam masham hpung ni gaw san san, amyusha hpungshawa ni mung san san, re ai baw mungdan gawgap lam yan gaw, kaja wa tatut hta masan sa wa lu na matu yak la nga ai lam yan langai mi re, ngu ai lam hpe hkap la ra nga saga ai.
Jinghpaw Wunpawng amyusha ni law malawng tsun shamying chye chye re ai “Wunpawng Hkanan” ngu ai, kaja wa teng man ai, “shanglawt lu ai amyusha mungdan” byin tai wa lu na matu, nang ngai anhte langai hkrai a tatut shanglawm gunhpai lawm ai lam sha ahkyak madung rai nga ai. Kaja wa teng man ai amyusha mungdan byin tai wa lu na matu, du daw sai hkaw hkam nna arang bang lai wa sai myutsaw share shagan ni law law nga lai wa sai lam gaw rai nga ai. Rai tim, amyusha hpungshawa ni hkum dingdek nan arang jawm bang lawm ai lam nnga shi ai, shing n-rai arang n-law shi ai, lam ni a majaw anhte amyusha ni a amyusha mungdan lam yan gaw, hkang n-hkang hkraw ai amyusha lam yan langai madang hta sha naw rai nga ai, ngu yang n-shut na ga ai.
“Dinghta mungkan ndai hta, jahpu manu n-hkrat ra ai sha lu la mai ai baw hpa mung nnga a hka?” ngu ai lam hpe tatut hkam la ai Jinghpaw Wunpawng amyusha ni teng nga ai rai yang, anhte yawng jawm myit mada ala dingda nga ai “Jinghpaw Wunpawng Mungdan” ngu ai bandung de du dep wa lu na matu mung, arang jawm bang da chye ai amyusha ni tai ra nga saga ai. Lam mi hku nna tsun ga nga yang, anhte Jinghpaw Wunpawng amyusha ni yawng tatut arang jawm bang lawm ai lam rai nnga shi ai amyusha mungdan lam yan ngu ai gaw, yupmang jawm mang nga ai lam san san, shing n-rai n-gup ga san san hte sha naw jawm bawlaw nga ai lam san san, madang hta sha naw rai nga ga ai.
Jiwoi jiwa ni a prat kaw nna - shat di langai hta sha jawm shadu sha, hkahpawk langai kaw na hka hpe sha jawm lu la rai nna - Wunpawng annau ni jawm nga pra sa wa ai anhte a amyusha lamu ga ndai hpe, tatut madu da lu ai amyusha ni byin tai wa lu na matu, nang ngai anhte langai hkrai a n-gun atsam arang, ja gumhpraw arang hte machye machyang arang ni law law naw ra nga ga ai. Amyusha mungdan lam a matu, hpu nau wa nang arang kade bang da sai lam rai kun? Marai langai lahkawng, shing n-rai uhpung uhpawng langai lahkawng, a n-gun atsam san san hte sha gaw, ya yang na masa lam ni zawn, bandung du lu na matu yak la nga ai lam rai tim, anhte amyusha ni yawng a shawa n-gun hte mahtang gawgap sa wa ai lam rai yang chyawm gaw, teng man ai amyusha mungdan, ngu ai bandung de, teng sha du dep shang wa lu na lam rai nga ai.
Tatut sak jaw ap nawng gawgap sa wa ai lam gaw, law tim n-law tim, kaji tim kaba tim, n-gup ga san san hte sha naw jawm gawgap, tsun jahta hta rai nga ai amyusha lam yan hta, grau nna masan sa ai, tang du ai, amyusha mungdan lam yan byin tai wa lu na lam rai nga ai rai.-- Kachin Today
Shaning (50) ning grupyin rai nga sai anhte Jinghpaw Wunpawng myusha ni a “amyusha mungdan gawgap lam” ngu ai hkrun lam hpe bai n-htang mada yu yang, grai wa lak lak lai lai re ai ninggam de lahkam htawt sa wa lu ai lam nnga shi ai, ngu yang n-shut na ga ai. Ndai lam gaw “galai shai shamu shamawt nga ai mungkan a masa lam ni hta lakap nna byin ai lam re” ngu nna mungkan a shingra tara hpe sha lata layung naw jawm madi, mara shagun, nga na malai, “anhte Jinghpaw Wunpawng amyusha ni kaja wa tatut hta, hpa baw wa mi gawngkya nga ai lam rai kun?” ngu ai lam hpe mahtang, sawk sagawn la nna shading sharai sa wa ra na lam gaw, grau ahkyak ai lam rai nga ai.
Dinghta mungkan hte seng ai hpaji ninghkring (secular educationists) ni law law rai n-lu shi nga ga ai rai tim, maga mi de, dai shaning (50) ning grupyin laman hta sha nawku hpung ni grai grai su hprang nga sai, dai hte maren Doctor of Philosophy (Ph.D), Doctor of Theology (Th.D), Master of Theology (M.Th) hte Doctor of Ministry (D.Min) janmau kaba ni hpe gup da sai chyum hpaji ninghkring (theologians) ni mung law law rai wa sai, lam ni hpe yu yang, marai rawng ai amyu ni anhte rai nga ga ai lam gaw, dan dan leng leng rai nga ai. Lam mi hku nna tsun ga nga yang, tinang kam sham ai lam hpe kaja wa tup hkrak hkrang shapraw chye ai amyusha ni anhte rai nga ga ai.
Dai rai yang, lani mi na n-htoi hta “shanglawt lu ai amyusha mungdan” ngu ai bandung de tutut du dep shang wa lu na matu gaw, dai ni na anhte amyusha ni hta ra sharawng ai myit (desire) langai hte sha gaw n-hkum tsup nga saga ai. N-lu lu hkra shakut la mayu ai myit (burning desire) nan anhte hkum dingdek hta rawng nga ra sai lam rai nga ai. Ndai zawn, amyusha mungdan lam hta, amyusha ni hkum dingdek mung sharawng ai myit, shing n-rai katu ai myit, hte shang lawm gunhpai lawm lu ai rai yang, dai “shanglawt lu ai amyusha mungdan” ngu ai bandung gaw, naw tsan nga ai rai yang pyi gaw, myi hte mu mada lu ai madang langai mi hta rai nga sana re hpe kam ai.
Amyusha lam yan n-shat (bread) hkru ai amyusha ni byin tai wa nna, kaja wa teng man ai amyusha lam yan hta shang tsap lawm ai amyusha ni jet nga na matu gaw, dai ni na anhte hkum dingdek a lit nan rai nga sai. Karai Kasang hpe chye ai Jinghpaw Wunpawng hpu nau ni nan rai nga ga ai hte maren, sumsing mungdan hte seng ai hte hpe sumsing mungdan de ap ya chye nna, Wunpawng mungdan hte seng ai hte hpe gaw Wunpawng mungdan a matu ap ya chye ai amyusha ni tai ra nga saga ai. Lam mi hku tsun ga nga yang, lai wa sai aten ladaw hkan na zawn rai sha, amyusha mungmasa hpung ni gaw san san, amyusha hpyen hpung ni gaw san san, makam masham hpung ni gaw san san, amyusha hpungshawa ni mung san san, re ai baw mungdan gawgap lam yan gaw, kaja wa tatut hta masan sa wa lu na matu yak la nga ai lam yan langai mi re, ngu ai lam hpe hkap la ra nga saga ai.
Jinghpaw Wunpawng amyusha ni law malawng tsun shamying chye chye re ai “Wunpawng Hkanan” ngu ai, kaja wa teng man ai, “shanglawt lu ai amyusha mungdan” byin tai wa lu na matu, nang ngai anhte langai hkrai a tatut shanglawm gunhpai lawm ai lam sha ahkyak madung rai nga ai. Kaja wa teng man ai amyusha mungdan byin tai wa lu na matu, du daw sai hkaw hkam nna arang bang lai wa sai myutsaw share shagan ni law law nga lai wa sai lam gaw rai nga ai. Rai tim, amyusha hpungshawa ni hkum dingdek nan arang jawm bang lawm ai lam nnga shi ai, shing n-rai arang n-law shi ai, lam ni a majaw anhte amyusha ni a amyusha mungdan lam yan gaw, hkang n-hkang hkraw ai amyusha lam yan langai madang hta sha naw rai nga ai, ngu yang n-shut na ga ai.
“Dinghta mungkan ndai hta, jahpu manu n-hkrat ra ai sha lu la mai ai baw hpa mung nnga a hka?” ngu ai lam hpe tatut hkam la ai Jinghpaw Wunpawng amyusha ni teng nga ai rai yang, anhte yawng jawm myit mada ala dingda nga ai “Jinghpaw Wunpawng Mungdan” ngu ai bandung de du dep wa lu na matu mung, arang jawm bang da chye ai amyusha ni tai ra nga saga ai. Lam mi hku nna tsun ga nga yang, anhte Jinghpaw Wunpawng amyusha ni yawng tatut arang jawm bang lawm ai lam rai nnga shi ai amyusha mungdan lam yan ngu ai gaw, yupmang jawm mang nga ai lam san san, shing n-rai n-gup ga san san hte sha naw jawm bawlaw nga ai lam san san, madang hta sha naw rai nga ga ai.
Jiwoi jiwa ni a prat kaw nna - shat di langai hta sha jawm shadu sha, hkahpawk langai kaw na hka hpe sha jawm lu la rai nna - Wunpawng annau ni jawm nga pra sa wa ai anhte a amyusha lamu ga ndai hpe, tatut madu da lu ai amyusha ni byin tai wa lu na matu, nang ngai anhte langai hkrai a n-gun atsam arang, ja gumhpraw arang hte machye machyang arang ni law law naw ra nga ga ai. Amyusha mungdan lam a matu, hpu nau wa nang arang kade bang da sai lam rai kun? Marai langai lahkawng, shing n-rai uhpung uhpawng langai lahkawng, a n-gun atsam san san hte sha gaw, ya yang na masa lam ni zawn, bandung du lu na matu yak la nga ai lam rai tim, anhte amyusha ni yawng a shawa n-gun hte mahtang gawgap sa wa ai lam rai yang chyawm gaw, teng man ai amyusha mungdan, ngu ai bandung de, teng sha du dep shang wa lu na lam rai nga ai.
Tatut sak jaw ap nawng gawgap sa wa ai lam gaw, law tim n-law tim, kaji tim kaba tim, n-gup ga san san hte sha naw jawm gawgap, tsun jahta hta rai nga ai amyusha lam yan hta, grau nna masan sa ai, tang du ai, amyusha mungdan lam yan byin tai wa lu na lam rai nga ai rai.-- Kachin Today
Posted by KBG at 8:22 PM 2 comments
Labels: Opinion/Analysis
Subscribe to: Posts (Atom)


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Saturday, July 24, 2010
German Du Mahkrum Madup Hte Hkam Sha Lam
Germany mungdan hta, shanhte a German ga hpe grai manu shadan ma ai. German du ai masha yawng gaw, (German Language course) hpe n sharin n mai, n law htum shata 6 gaw sharin la ra ai. Scholarship hte jawng sa lung ai ni mung dai hte maren re. Asuya hte seng ai rung ma hkra kaw mung, German ga hpe sha ga ra ai. English ga sa ga jang myi-man n tsawm ai sha, nau mung n kam galaw ya ai. Maigan masha langai gaw, German ga hpe n kung n kang shaga tim, grai chye na ya ma ai hte gai mung a rawng la ma ai. Tsi-rung sa yang grau sai...tsi Sara wun ni tim, English ga n ga ai sha, German ga chyu ga ma ai. English ga gaw chye tim, shan hte a matu (use to) n byin ai hku re. Dai majaw, anhte maigan masha yawng mung, German ga hpe shakut nna, ga ra ai hku re.
Ngai, ndai German mungdan 2008 hta, nye kasha shadang sha alat hpe shangai la lu ai. Ma shangai ai ten hta an a makau, makyin jinghku kadai n nga, garum shingtau na mung n nga, nye Sara wa hte ngai hkrai sha…..Edin sun kata na Adam yan Ewa zawn rai. Dai shaloi… an gaw, German ga mung nau n chye, mahkrum madup mung n nga rai…grai myit kaji lai wa sai re. Raitim, tsi rung kaw du ai hte, tsi rung na Sarawun, Sarama ni wa grai myit kaja ai hte akaw alaw sha nga, hkap shaga la ma ai. Ma shangai ngut ai hpang raitim, Sarawun ni marai mali manga daram, nye gawk kaw sa wa ma nna, ‘‘Hello Frau Roi........Gratuliere‘‘ ngu nna langai hpang langai, alum ala hkap shakram la ma ai. Ma shangai da ai machyi hkang pyi she a kajawng sha mai mat ai zawn nga, nye myit masin hta grai pyaw mat ai re. Gratuliere ngu ai lachyum gaw Congratulations ngu ai re. Frau ngu ai hpe gaw, num sha ni a familyname hte yep rai lang ma ai. Hkungga lara ai hte shaga ai lachyum re. Missis, Lady, Madam, Woman, Wife nga nna, amyu myu lachyum lu ai.
Ndai mungdan na Health Insurance System kaja ai lam gaw, kaga mungdan hta grai hkrak ai lam mu lu ai. Ngai ma shangai ten tsi-rung kaw bat mi da-ram nga ai. Nye kasha gaw bat 3 daram nga kau ra mat ai, hpa majaw nga yang loi jau nna, shangai mat ai majaw kanu hte n tawn ai sha Ma special gawk kaw laksan tawn ra mat ai. Shi hpe sarama ni she atsawm yu lajang nna, ngai kanu pyi ahkying hte she sa yu ra mat re. Dai shaloi, an nu lahkawng a lani mi hkrat ang ai gumhraw gaw, Euro 700 jan rai na re. Tsi-rung rawng ai shaloi na hkrat ang ai gumhpraw yawng hpe sawn yu yang Euro Mun mi jan gaw hkrat na shadu ai. Myen gumhpraw hte sawn ga nga jang, Sen lahkawng tsa jan gaw ang na re. Nye myit hta, tsi-rung yu ai shani gaw, kachyi kajaw gaw jaw ra na n hten, ngu na myit nga yang, Laika pa lahkawng sha sa jaw dat ma ai. Dai laika pa gaw Tsi-rung lung da ai recommendation laika pa hte tsi-rung kaw na yu ai shani na laika pa sha rai taw nga ai, kaga hpa gumhpraw mung n jaw ra ai. Health Insurance company kaw na hkrat ang ai gumhpraw yawng hpe lit la kau ya ai hku re. Ma hpe lani mi hta chyu kade jaw ra na, gara hku care galaw na hpe sha, a tsawm shari ya dat ma ai. Ndai ram hkrak ai ndai Mungdan hta sa nga lu ai gaw, Karai Kasang a laksan shaman chyeju nan rai sai law.
Health Insurance Company ni hpe mung Mundan Asuya ni grai garum la ai. German Mung chying sha ni yawng hpe Insurance jaw da nna, machyi makaw hkrum wa ten hta mung n tsang ra ai sha 100% covered byin ai. Health care system hpe Asuya ni hku nna, 77% government-funded rai nna, 23% hpe sha privately funded re. Dai kaw e, sahte ni, a mu kaw lahka law law lu ai ni a matu gaw laksan Insuranc mai galaw da ai. Ga shadawn, A wa a matu, myi a matu, lagaw lata a matu hte kaga ni law law a matu, naw mai galaw da ai re.
Salum kata na hkamsha lam
German mungdan hta, maiga amyu ni law law nga tim, amyu n ging hka, diplu dipsha ai lam n nga, myi-man n lata, kadai tim masha langai a ram ging ai ahkaw ahkang ( Human Right) gaw hpring hka lu ai mungdan re. Tinang gaw maigan masha raitim, nga sat nga sa madang gaw German mung masha ni hte maren re. Ndai mungdan hta nga ai masha yawng gaw, sahte byin na matu yak tim, hkru hkru kat kat, lu lu, lu sha, nguipyaw let, rap ra let lu nga lu ai madang gaw, kadai mung hkam sha lu ai hku re. Chyum laika hta ka da ai ‚ ‘‘Sungsing Mungdan du magang wa ra ai .....‘‘ ngu ai gaw, n dai mi she rai sam sai kun.... ngu kalang lang hkam sha ai zawn nga nngai oi...! Tsun she tsun taw tim, nye Kanu Mungdan gaw ndai hta grau pyaw ai wa i....! Kalang lang, ti-nang a Kanu mung hpe dum ai myit ni wa, hpa hte mung shadawn n lu hkra nan le.... Ndai zawn nga hkam sha ai lam gaw, ngai langai sha rai na n shadu ai, Maigan kaw nga hkawm nga ai Wunpawng sha ni yawng mung, ndai (Feeling) hpe hkam sha nga na re hpe hkam ai.
Dum gaw she dum law....., marit mung she marit law….. Raitim, mayak manghkang, masa ni a majaw, gan kau da ra mat ai wa….maroi n ni na zawn hkam sha la n ngai oi...! Pyaw ngawn dik ai nye Kanu mung kaw makyin jinghku ni hte rau n lu nga ai gaw…..hpa majaw rai ta….! Gadai wa pat shingdang da a ta…! A tem du ai shani gaw, lawan dik ai hku bai wa na re yaw…..Salum kata na Kanu mungdan e……...!
Yawng hpe hkungga tsawra let,
Sumlut Ban Roi
Germany


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Saturday, July 24, 2010
Wunpawng Hpe Hpring Tsup Ai De Woi Sa Na Bandung (To The Perfect Goal)
Ndai mungkan ntsa hta masin kalawp let Ladi hte nsa sa nga ai shinggyim masha ngu mying lu ai ni yawng gaw tinang a bandung (goal) hte nga nga ai hkrai re. Nkau mi gaw bandung de nlu sa ai ni nga ai zawn, Nkau mi gaw tinang a bandung de lahkam htawt sit nga ma ai. Masha langai hkrai (personal) (sh) Wuhpung Wuhpawng hte (group) (sh) mungdan langai hku nga nna tawn da ai bandung ni nga nga ai re. Bandung tawn da ai lam gaw asak hkrung taw nga ai lachyum (life meaning) hpe shapraw ya let, Bandung tawn ai wa a manu (value) hpe mung shatsaw ya lu ai.
Grau nna gaw masha langai hta bandung mung langai sha mai nga ai re.Ga shadawn - Ma kasha langai wa gaw “ngai kaba wa yang Tsi sara wun ( doctor), Jawng Sara (lecturer), Hpung Sara (pastor) mung tai na re nga nna nmai shakut shaja taw ai. Tsun mayu ai gaw bandung hpe lahkawng/masum nmai tawn da ai re. Makam masham lam (faith) hku tsun yang gaw “Anhte Hkristian ni gaw Sumsing lamu de (sh) Ngarai di de sa ai lam sha nga ai. Lahkawng yan de sa na (sh) Ka-ang kaw ngu nmai nga taw ai. Tsun mayu ai gaw hpang jahtum du hkra sa na nga myit da ai Bandung gaw langai sha rai ra ai re.
Ndai zawn sha, dai ni anhte Wunpawng Mungdan hku nna hpring tsup ai de du hkra sa na nga nna shakut taw ai Bandung gaw langai sha rai ra ai hte grau kaja ai wa hpe lata la chye ra na re. Ga shadawn – Masha langai mi gaw “ngai dai na wam ra ai (sh) sumla hkrung yu ra ai (sh) laika yu ra ai” dai zawn re bungli ni kahtap nna nga wa yang shi hta grau akyu rawng na bungli hpe lata la ra na re. Aten langai kaw sha Wam ngut yang sumla hkrung yu, ngut jang, Laika hti na ngu nmai galaw ai. Dai hku rai yang gaw, Hpa lam hta mung tang du ai lam (perfect) byin na nre ai sha n ga, galaw ngut ai ni yawng gaw ahkyu nrawng ai sha byin mat na re. Jaw ang ai (truth) hpe lata la chye ra ai.
Dai zawn sha, dai ni anhte Wunpawng Mungdan hpe hpring tsup ai de woi sa wa lu na bandung gaw -
1- Sut masa lam hku kun?
2- Hpaji masa lam hku kun?
3- Hkam kaja lam masa hku kun?
4- Karai masa lam hku kun?
5- Mung masa lam hku kun?
Dai ni anhte Wunpawng sha ni nmyit nmai ahkyak taw nga sai re. Sut masa lam (economic) hku sa ga nga yang gaw sut masa lam langai kaw sha awng padang lu na re. Hpaji masa lam (education) hku sa yang mung hpaji masa lam hta rawt jat wa let mungkan madang (international level) dep wa na re. Hkam kaja lam (health) hte Karai Masa (theological) lam ni kaw mung dai zawn sha re.
Dai hta grau ai lam langai mi nga ai, dai gaw anhte Wunpawng sha ni hpe hpring tsup ai de du hkra sa na matu gaw Mung masa (Politic) hpe ahkyak bandung tawn da ra na re. Anhte mung anhte up, anhte mung masa hta anhte nga yang Hpaji, Sut masa, hkam kaja lam, Karai masa lam hta rawt jat wa na matu gaw jin jin sha rai na re. Dai hku tsun chyai yang gaw grai loi ai zawn nga ai raitim kaja wa sha Mung masa lam bandung de du hkra sa na matu gaw grai loi ai lam n re. Anhte hpe woi awn ning shawng nga ai hpaji rawng ningbaw ni hkrai shakut yang mung nmai ai zawn Wunpawng Mungdan Shanglawt Hpyen dap (K.I.A) ni hkrai shakut taw nga yang mung aten shama sha rai na re. Tsun mayu ai lam gaw Wunpawng sha ni nan shang lawm shakut shaja ra sai re. Dai hku nrai yang gaw mungkan wa hten mat tim Myen (asuya) a lata npu kaw na anhte lawt lu na nrai nga ai. Dai majaw tinang byin mai ai kaw nna wunpawng mungdan a mung masa lam kaw shang lawm gun hpai na hpe Wunpawng sha ni nan ra ahkyak nga sai re. Mung masa lam hpe madung tawn let shakut shaja Rau jawm gun hpai sa wa saga. Wunpawng sha ni a hpring tsup ai bandung de du hkra…
Laika ka Sara Sau Lang gaw Jinghpaw Wunpawng Chyum Kawlik (KTC, Nawng Nang) hta Karai mungga hpe sharin hka ja nga ai re.


text:
Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Friday, July 30, 2010
Post-modern Ngu Ai Prat Nnan De
Post-modern ngu ai hpa wa rai ta? Sinna ga e 'ndai prat' hpe shagawp tsun yang, 'Post-modern' ngu ai ga hte tsun lang nga sai. Raitim, ndai lam hpe tsun na nga yang, Post-moderns; Post-modernization; Post-modernism; Post-modernity ngu ai hpe ginhka nna mu chye ra na re. Post-modern sha tsun yang gaw adjective hku sha mai tsun nga ai. E.g Post-modern prat, Post-modern masha ni. Ratim, Post-modernization nga yang gaw, gara hku hkan sa sak hkrung shangun ai hpe madung tawn ra wa sai. Dai hta kaga, Post-modernism nga yang mung, gara hku hkan sa sak hkrung ai ladat de tsun mayu nna, Post-modernity nga yang mung, condition byin nga ai lam hpe shagrau tsun ai hku sha rai nga ai. Ndai DAW 1 hta gaw, Modern hte pre-modern a lam law tsun mayu nga nngai.
Masha nkau mi gaw ndai Post-modernity kaw du nga tim, Post-modern hta ndu shang wa lu ma ai. Post-modern a shawng na Modern lai hku, nkau mi Pre-modern lai ni hte sak hkrung nga ai ni law law naw rai nga ai. Ndai lam hpe hkaja ga nga yang, [15th -18th century] hta myit lai wa sai Philosophical thinkings ni hpe bai nhtang hka ja ra nga ai. Hpa majaw prat hpe ndai hku galai jashai kau wa sahka?
German hte French myit sawn hpaji ninghkring hte kaga ni, Kant, Hume, Hegel, Beacon, Galileo hte hpawn Rausseau kaw nna Faucault du hkra ni a galai shai wa ai myit sawn hpungtang jasat hpaji laru Nargis a majaw ndai mungkan gaw galai shai ai lam lawan ladan byin wa sai rai nga ai. Mi moi prat dingsang kaw shinggyim masha ni ndai lamu ga hta shingbyi machyu, du hkra ladaw hta shamyet shanat ai hte hkrit gaya, makoi, tinang lu ai atsam hte ahpre sha, tam sha nna myit shadik nga ai prat sen wan hku lai mat sai rai nga ai.
Raitim, laiwa sai 400 ning ram kaw nna gaw, gang shaw dat hkrum ai mungkan masha ni tai wa sai. Chye chyang kunghpan wa ai lam mau nma hkra dan dawng wa sai. Dai majaw, mi moi kaw na hkan hkrat wa ai makam masham kri ni, hpun nu hpun gam zawn sak hkrung galaw lu galaw sha ai htung lai ni, kanawn mazum hte makyit mahkai hku hkau lam ni nmyit mada ai de galai shai du shang wa sai rai nga ai. Dai lam ni gaw:-
1) Mungkan shingra a makoi magap nga ai Nature Secrets ni hpe shinggyim masha ni mu tam jai lang lu mat wa ai majaw…
2) Machye machyang ginrawn shachyaw ai philosophical hta lawan ladan hkawn hkrang wa ai hta shinggyim ahkaw ahkang hte nga sat nga sa hpe gram kau dat ai majaw….
3) Hpungtang hpaji hte jak hpaji hta n gun dat shamyet shanat mat wa ai lam ni hte,
4) Ndai mungkan hta nga nga sai nbung, hka, nhprang hte makoi magap nga ai (ndan dawng lu ai arai -secrets) ni hpe grau grau hka ja sawk sagawn mu tam nna jai lang wa ai lam ni a majaw rai nga ai. E.g Hkristan ni jai lang nga ai Chyum Laika hpe mung 'Secrets Scripts' ngu ai rai nga ai. Yawng hkra hpe Chyum Laika kaw tsun da sai, raitim nchye na ai ni a matu hpa nan akyu nnga nga ai. Dai hte maren, ndai mungkan a shingra tara ngu ai hpe mung nchye mu nchye hkrawk ai wa a matu nbung marawp, jan kra lawm ai hta lai hpa nan akyu npru nga ai.
Shawng daw na shinggyim masha ni a myit mang lam gaw, Karai wa (or) hpan da ai wa, lajang da ai lamu madu, ga madu wa kaw nna sharam ya ai daram mi la, jaw ya ai daram mi sha ngu ai myit masin a hkam la kam sham da ai hta shamyet nna sak hkrung wa sai. Karai wa (shing nrai) Lamu madu Ga madu kaw na n lajang ya yang hpa mung nbyin wa lu ai. Dai majaw, jaw jau ra ai, tawngban ra ai hte shi jaw ya ai hpe shakawn ra ai ngu ai a majaw, tengman lam ngu ai gaw lamu madu ga madu kaw na byin wa sai [truth objective] rai nga ai. Anhte shinggyim masha ni ndang di lu ai, n shabyin lu ai ngu ai rai nga ai. Hpang jahtum, anhte hpe lajang da ai wa shabyin ya na re ngu ai lam rai nga ai. Dai gaw, dai ni du hkra Modern prat na masha ni a kraw e rawng nan nga ai makam tai wa sai.
Raitim, shinggyim masha a sawk bram chye na wa ai lam gaw dai hku nrai, tinang a chye chyang ai lam chyu sha sak hkrung lam hpe shading sharai ya nga ai [truth subjective] ngu ai de sa wa nga ai. Dai gaw, Reason(majaw) and Reality(tatut mabyin) ngu ai ga a majaw rai nga ai. Lama mi byin wa ai gaw lama mi a majaw re; hka kaba wa ai gaw, marang htu nna kun, madim daw nna kun, hkyen byawng nna kun. Dai hte maren, marang htu ai gaw summwi hte katsi kahtet a majaw kun, dai gaw galoi byin nna hpa baw hta sum hkrum wa nna hpa baw hta gaw awng sharawng hpa byin a ni? myit sawn ai lam gaw hpaji tai wa sai. Lama mi byin mayu yang, kaja wa galaw ra sai, hpaji chye mayu yang hka ja ra sai, gumhpraw lu mayu yang bungli galaw ra sai. Hkam kaja mayu yang hkum hkrang hta ra nga ai malu masha hpe chye sha ra sai. Dai majaw, sak hkrung lam ngu ai gaw tinang lajang ai hku hkan sa taw nga sai.
Reason and Reality hta shamyet nna makau grup yin a byin nga ai lam ni hpe mung law law mu wa sai. Machyi makaw ai lam, myit ru yawn hkyen ai lam, pawt sindawng ai hte gasat gala ai lam ni yawng gaw shi a reason hte shi rai nga ai. Dai hku mu wa ai hpe Science ngu ai hpungtang hpaji hku mung, Technology ngu ai jak hpaji amyu myu hku mung, Psychology ngu ai myit yu ai hpaji amyu myu hte Logic and Theology ngu ai byin ra ai hte byin na kumla system ni hte bai dingdaw wa sai. Ndai lam ni hta shamyet nna architecture, art, literature, cinema, music, fashion, communication, experiences of space and time, aspects of identity, and sexuality, philosophical, political and sociological, hku nna shinggyim masha a sak hkrung lam hta achya kap nang mat wa nna prat a galu kaba ai maka kumla de gayin du wa sai rai nga ai.
Dai hku nna, labu hpun palawng tsawm hkrak ai hpe lu hpun jang, jak shakap da ai arai hte hkawm sa lu jang, masha n gun nau ndat ai sha pyaw pyaw nga lu jang, jak rai hte matut mahkai lam awngdang nga jang, hkum hkrang hkam kaja hkra chye lu chye sha jang masha dai wa gaw prat dep ai Modern ngu ai ga hte shagawp tsun wa sai. Sut nlu tim dai hku nga lu na hpe shakut ai hkrai raiwa sai. Dai majaw, prat dep ai ngu ai byin wa na matu, arang gaw myit sawn sumru ai hte hkrang shachyaw dat ai ni a lata hta rai taw mat sai.
Galu kaba wa nga ai Asia, Myen mung zawn re ai hkan na masha ni, [grau nna ramma ni ngu ga], tinang a ginra hpe galu kaba wa hkra nkam gaw gap taw sai, grai yak dum sai. Galu kaba sai shara hkan she du nga mayu sai. Kraw e shi chyu pru wa ai myit ni nan, prat a kumla hpe chye na nga sai. Raitim, hkrang ngu ai lamu ga masa, mungdan ginra gaw mi moi na raw naw re ai majaw, dai shara kaw sak hkrung na matu nsin hku de layung ladawn ai zawn, bum kaba lagaw e tsap nga ai zawn hkam sha nga ai. N gwi ai, nkam ai, npyaw dum ai, myit hta htep nnga ai. Pyaw ai shara kaw gaw, matsan tim pyaw dum ai, ru yak tim hkyam sa dum ai myit ni shi chyu shi rawng wa nga ai. Galu kaba sai mungdan de du nga sai ni gaw, Buga de bai wa na kachyi mung n gwi sai. Wunpawng ramma ni hpa rai maigan de chyu sharawng nga ma ta? Post-modernity hte modernity a lam hpe hka ja yang mahtai gaw asan sha re. Mung masa lam nau n ayak hkak ai hkan na ram ma ni mung dai hku sha re, anhte mungdan kaw gaw mung masa re nga nna jahpai nga ma ai. Kaja wa gaw HPAGA YUMGA hte NGA MU NGA MAI lam sha rai ngai ai. Dai majaw, mungdan hpe madu da tim, galaw lu galaw sha lam hte nga mu nga mai lam hta hpang hkrat taw jang, maigan de pru na sha re. Tam lu tam sha lam hte dinghku a nga ngwi nga pyaw lam hpe madung tawn ra na sha rai nga ai. Buga kaw Du shara mi jaw yang jaw, Hpung magam gun shara mi lu yang lu, America de sa na matu yawng lajang da ya sai ngu lama tsun yang yawng tawn kau da nna lanyan mat wa na sha re.
Mi shawng e tsun ai, lamu ga hpe Karai wa e hpajang da ya tim, madu ai gaw Karai wa nrai mat sai. Hpaji hte up hpajang da ai ni a npu e nga ra na rai nga ai. Internet jahpu jaw ra sai, wan jahpu bang ra sai, asuya hpe ahkun amyu myu (Tax) jaw bang ra sai hte dut ya ai shara kaw mari sha ra sai. Yawng a ntsa e Karai wa nga ai ngu chye da tim, Karai wa hte tinang matut mahkai nna awng dang ai sak hkrung nga lu na lam mi nhku nga ai. Ramma law law sha nrai, ndai prat na kam sham ai ni law law a kraw hta Karai wa ngu ai hpe hkungga na kraw e rawng tim, dai Karai wa gaw anhte a shani shagu na sak hkrung lam hta gara hku shang lawm nga ai hpe tak yu nna myit la ai ni hkrai sha re. Kaja wa hkrang n shapraw dan lu ai. Dai majaw, hpaji hte galaw ai ni hte hpaji rau bai htang ra wa sai. Ngai hpaji nchye ai majaw katut sha ni ai ngu ai gaw masha shagu a kraw e yin la taw ai ga rai nga ai. Hpaji chye mayu ai hkrai re. Tinang shakut shaja sha ra ai, matsan ai, myi man nlu ai, yak hkak hkrum ai lam yawng gaw hpaji nchye nna re ngu ai hpe myit kraw e shara la taw nga sai. Karai wa e n yu nna nre, nchye nna she re, dai majaw Karai wa lajang ya na hte ngai nan lajang la ai gaw grau manu nga ai. Dai majaw, Modern prat hta, yu maya hkai lu hkai sha ai prat kaw na jak n gun hpe ga saw nna hkai sha ai de gayin du wa sai. Hpang daw de gaw, jak hte hkai ai nrai, jak hte galaw ai lu sha she sha ra mat sai.
Mungkan ga hpe Karai wa hpan da tim madu ai gaw hpaji chye nna sut su ai shinggyim masha ni bai rai wa sai. South Africa na Desmontutu (Desmond Tutu) Anglican Bishop, Noble price winner wa tsun ai, 'shan hpraw ni sa nna hkristan shatai mani ai, anhte hpe myi di nna akyu hpyi na sharin ya nhtawm, anhte mi di let kyu hpyi ngut nna myi hpaw dat yu yang, anhte a lamu ga yawng hkra shanhpraw ni hkrai madu la taw nga masai' nga ai. Ndai lam ni hpe Modern prat kaw she byin lai wa sai. Anhte amyu ni kaw pyi garai ndu shi ai ngu na kun nchye ai.
Postmodern prat gaw, ndai Modern prat hta grau tsang ra nna lawan la nga ai. Anhte ni hpa byin nna hpa tai na gaw shingran pyi gwi mu na ntai wa sai....Raitim, anhte shadu ai makam gaw, anhte hpe dai zawn re ai kaw na Karai wa naw hkye hkrang mawai shaw la dam nhten!!!!!!! nga ma ai.
DAW II
Tsaban 21 ngu ai prat hta post-modern lai hte hkawm sa nga ai shinggyim masha ni a manawt dingsawt hpe kachyi mi hka ja yu ga. Nkau mi tsun ai, post-modern lai hpe kadai wa mung hkrak ngu ntsun dan lu na re nga ma ai . Postmodern ngu ai gaw ndai she re, ngu tsun lu ai wa gaw, bawm hkam da ai lam hku lai shangun ai hte bung nga ai. Raitim, kadun ai hku tsun ga nga yang, post-modern ngu ai gaw Modern prat a hpang na nga sat nga sa htunglai sat lawat ni hpe tsun ai re ngu nna ga pat pat na mai nga ai. Rai gaw rai sa, shinggyim nga pra lam magup hpe daw hte daw bai htai shamyan ra nga ai. Dai majaw, shawng na DAW I hta Modern prat a lam hpe loi mi ga hpaw hpaw da ni ai.
Post-modern gaw, makam masham hte nawku htung masa, kyang lailen hte kanawn mazum matut mahkai ai ladat, hpungtang hpaji hte jak hpaji a ka-up kahprwi ai atsam hte ganghkau hpat wat nga yawng dang hta hpe yu chyoi myit sawn ai lam, mungkan hkyawm hpaga, matut mahkai, (global economy, connectivity, consumerism), byin nga ai htunglai maka kum la a dawng pru wa ai shingnang hpe htai dan taw ai lam sha rai na rai nga ai. Ndai ni yawng hpe daw hte daw bai myit ra na rai nga ai. Raitim, kanawn mazum hku hkau lam hte makam masham lam hpe gaw tsun na nau wa n yak nga ai majaw lawu na hku tsun mayu nngai.
Makam masham lam: Post-modern prat hta nawku htung shagu a mai kaja ai lam yawng hpe hkap la ai. Gara nawku htung hta mung kaja ai lam ni nga ai zawn n kaja ai lam ni mung nga ai hpe kam ai. Tinang hte htuk manu jang gara htung hpe mung hkan sa na n yak dum ai. Htunghkring, amyu, ru sai hte madang ginhka ai lam n galaw ai. Gara htunghkring kaw mung kaja ai lam ni nga ai hpe hkap la ai zawn, gara amyu chyang, hpraw, kaji kadun hpe ahkyak ntawn ai. Masha shagu gaw shi a shara hte shi manu dan ai lam hpe hkap la nga ai. Dai majaw, post-modernity gaw pluralistic society and culture diversity mung tsun ma ai.
Htunghking hku hkan ai makam masham hpe church based tradition nga ma ai. Church based tradition ngu ai gaw gumchying gum sa lai(Hierarchical) hku woi awn ai hpe ngu mayu nga ai. Sara kaba, dai hpang loi kaba, dai hpang sara ni, dai hpang hpung salang ni, hpungtau ni hte num hpung, la hpung, ramma, ma kaji dai hku sa nga ai.
Poidaw sha ngut jang matsan ai ni hpe karum na alu galoi mung hta nga tim, nawku hpung hta dai alu hte masha kade hpe gara hku karum sai gaw galoi nchye lu ai. Alu bang ai gaw Sasana a matu re nga tim, gara kaw hpa baw Sasana hpe gara hku galaw nga ai lam nau nna lu na re. Dai majaw Nawku hpung gaw sara ni hpe arawng shatsaw ya ai amu sha re nga ai ni mung pru wa ma ai. Dai hte maren Chyum Laika hta rawng ai Yubak a lam, Bai hkrung rawt na lam, Ngarai hte Sumsing mungdan a lam hpe post-modern na ni hkrak nchye na nhkawn hkrang ai nga ma ai. Tsun dan ai hpe chye na ai zawn nga tim, gara hku byin nna kaning rai wa na hpe ung ang ai. Dai lam ni gaw Dakkasu hpaji a Science, Biology, Physics lam ni hte mung matut nga ai nga ma ai. Dakkasu e sharin ai hpaji gaw prove galaw nna mahtai tam ai hpaji (e.g baw machyi yang paracetamo sha ra ai raitm myi machyi yang gaw chloramphenicol rai ra ai hpe sharin ya nga ai. Buga kaw nga yang, hkali bu yang kumgyin si sha yang grau ai, machyi yang U shan nmai sha ai ngu ai lam ni htunghking hku she hkam la wa tim, tsi rung kaw gaw dai hku n gun njaw nga ai. Buga kaw hpun ru hpun lap gaw tsi kaba re nga nna ahkyep jahkraw tawn nna shadu, tsing lu tim, tsi hpaji hku yu ai shaloi dai hku nmai galaw nga ai. Hpun ru hpun lap ni hta dat law law rawng nga ai. Nkau dat ni kaja tim nkau dat ni gaw hkum hkrang hpe jam jau mai jaw nga ai lam sharin ya nga ai).
Thai mungdan, Ashram na Pracha Hutanuwart tsun ai, 'Buddha hpunggyi jawng ni hta, nawku htung a sharin a chyin ai gaw, ‘law hpa myit’ nmai rawng ai lam she sharin ya tim, shinggan Dakkasu e gaw gumhpraw gara hku tam na lam hpe n gun jaw nga ai' nga ai. Ndai lam ni gaw makam masham a chye na da ai htunghkring masa ni hte, ta tut dai ni na sak hkrung lam hte hkrup chya nbyin ai law law wa kahprai gashai hkat nga ai nga yang, nawku hpung de masha nkam sa wa sai. Karai hpe gaw hkugga tim, ta tut hkrang shapraw ai hta nawku hpung ni woi awn ai hku nrai, tinang myit hkawn ai hku hkungga nga ai.
Ndai hte seng nna, Singapore, Malaysia hte Thai hkan du nga ai wunpawng ramma ni grau chye na hkawn hkrang let hkam sha yu na sai ngu kam ai. Tinang amyu ga shaga ai hpung hpe gaw sharawng tim, nawku hpung gaw htunghkring hte amyu hpe madung dat ai hpe mu na re. Hkaw ai tara ni mung shakut ra ai, sharang ra ai, n gun dat ra ai, arang bang ra ai hte chyum laika kaw ka da ai hpe shaw hti nna n gun jaw shatsam htawn tsun na rai nga ai. Dai majaw nkau mi gaw Wenyi n gun nlu ai nga nna kaga nawku hpawng de sa mat ai ni law law nga na hpe kam ai. Dai lam ni gaw hkaw tsun sharing ai tara hkaw ga hte ta tut sak hkrung lam hpe hkrup chya ndi ya lu ai majaw rai nga ai.
Kanawn mazum lam: Kanawn mazum lam gaw asak pang hta mung hkan nga ai. Raitim, ndai kanawn mazum lam hpe social culture hku tsun mayu nngai. Tinang a matu akyu nnga ai (shing nrai) tinang a sak hkrung lam hte nau nseng ai ni hte kanawn na yak sai. Asak kaba nna mahkrum madup law ai ni hpe alak mi n hkungga sai. Shi a matu shi, nye a matu ngai, shi chye ai ngai chye ai nrai, shi lu ai ngai lu ai nrai, kadai mung kade a lam hku hkawm na grau gwi nga ai. Asak ram wa ai hte Kanu Kawa a npu e nkam gyem nga sai. Dai majaw Individualism ngu ai tinghkrai nga mayu ai myit grau law wa nga ai. Nang anhte amyu re hpa rai anhte hte n pawng ai ngu nmai tsun mat sai. Kanawn mazum lam gaw sai lam zawn shi hte shi bung hkat ai shada she mai pawng nga ai. Tinang hte nbung ai wa hpe shakut sharang shagrit shanem nna npawng sai, nang kam ai hku, ngai kam ai hku sak hkrung nga ai. Amyu nbung tim kanawn pyaw jang manang byin nna, kahpu kanau raitim myit masa nbung jang hpyen tai wa lu nga ai. Dai majaw, kadai hte mung nkam dang rang hkat ra hkra Universal rights hpe yawng hkra myit mada nga ai. Dai gaw mung masa zawn gale wa nna shinggyim wuhpawng hta dang rang hkat ninghpang tai taw nga sai. Kadai mung kade a man ang ai hte ahkaw ahkang nga ai hpe hkungga ya ai hpe sha ndai prat na ni ra sharawng nga sai.
Music hte Yu ngwi shingni: Music yu ngwi gaw yawng hpe myit shapyaw ya lu ai shingni re ngu shagawp tsun dam tim, post-modern masha ni a matu gaw n jaw na ang sai. Ngai asak 40 de du wa ai shaloi, Rave ni nau nchye na n hkam sha lu ai. Ngai madat lu ai gaw 1980s hkan na Music rai nna traditional tune ni rai nga ai. Dai hte maren, ndai prat na ni gaw 1980s hkan na music hpe madat na lagawn ai hte nchye hkam sha nga ai. Dai sha n ga, kaga amyu kade a yu ngwi raitim, tinang hte htap htuk jang ra sharawng mayu ai. Tinang hte nhtap htuk jang nchye hkam sha lawm sai. Kadai mung tinang ra sharawng ai nsen hpe Music hte nbung ai ngu nmai tsun sai. Ga shaga ai mung mahkawn yu ngwi rai wa sai, majoi ashun tsap taw ai mung ka manawt ai rai wa sai. Gumhpawn nna yu dat ga nga yang gaw, ndai prat na htunglai kumla sak hkrung maka hpe jaw ai n jaw ai ngu nmai daw dan je yang sai, htuk ai nhtuk ai ngu kabun kahte nga na malai, dai byin nga ai hpe wuhpung hta, amyu hta gara hku akyu nga wa hkra jai lang na ngu ai gaw woi awn ai ni a kraw e rawng ai post-modern lai rai na sai nhten law.......


text:
Kachin Manau at fraser hill malaysia
Myen hpyenla ni Lahpai Naw seng hpe galun sat kau
Yawn Hkyen Shiga: (Lahpai Naw Seng Asak 28 ning)
Mabyin: Nawng Mi buga Hkalup hpung Nawku jawng e 2009 ning December
shata 19 ya shani Sunday School jawng ma ni a Hkrismat ka hkrang
mahkawn mangoi ni jawm galaw ma ai. Dai shana tsa nang ai Myen Hpyen
la KH. L. Y. 37 kaw na Tat kyat Kyaw Myint the manang lahkawng sa
shalau ma ai. Dai shaloi Ramma Lama Brang gaw 'e dai hku n di ga' nga
nna atsawm sha tsun hparan ai hpe sinda magra nna share wa ai.
1. Hkau na galaw nna wa ai Nding Lapyi mung makau e sha yu tsap nga ai
wa hpe bai nhkyi the galun dat ai gaw pai maga n-gup jut e galun hkra
ai. Magyi kaw mung katset hkra ai rai nna sak se nga sai.
2. Dai hpang Lama Brang a kanau Lama Naw Seng hpe hpe magyi kaw tsawm
ra sung ai hku galun hkra kau nu ai.
3. Makau e tsap nga ai Lahpai Naw Seng hpe bai galun dat ai gaw sinda
kaw sung sung hkra kau ai majaw shana 8:45 PM hta Lahpai Naw Seng nnga
mat sai. Dai amu hpe ya yang jep nga ai. Ndai zawn byin ai amu gaw
buga shagu shalau nga ai hpe chye lu ai. Nawku jawng shingdu e byin ai
majaw kadai mung atsawm n chye kau dat ai. Pyada dap Yekin de shana
ai, Kamaing de shana ai. Hpakant township na ni bai sa wa nna jep
sagawn ma ai.
20th Dec. hta Danai na Ningtau Dap up Bo Hmu chuk Aung Kyaw Htun lung
wa nna ramma shada pyaw shalai nna byin ai lam re nga nna Gumhpraw sen
mi wa jaw da ai. Galun hkrum ai wa hpe Kyats Mun masum jaw dat ai.
Ndai lam hpe lahta de tang na hkyen ai. Hpa mi rai tim, ya ten e poi
lamang shara shagu dai hku shalau nga ai lam gaw grai nhtuk nga ai.
Shiga ginlen ya rit.
Bumwa kawng.


text:
| Ka Mara Ai:
Admin
Tuesday, July 10, 2007
Germany Mungdan kaw du nga ai Jinghpaw Wunpawng myusha ni a (1)lang na hkrum zup hpawng hpe (7.07.07) ya shani Germany MungdanFrankfurt (Main) mare kaba kaw yawng masha marai (16) hte KaraiKasanga chyeju a jaw kabu gara galaw la lu sai hpe Mungdan shara shagu htashanu nga ai tsaw ra ai Jinghpaw myusha ni hpang de n dau shana datgaai law.
**Germany Mungdan du Jinghpaw Wunpawng Myusha ni.***
Germany Kachin Conmunity Email :
germany.wp@gmail.com
zawtun76@yahoo.com


text:
MCCM a, jahku(9) ning hpring chyeju shakawn poi
| Ka Mara Ai: KRC Wednesday, October 22, 2008 0 comments
Lai wa sai, October shata 19 ya laban sha ni e, MCCM ( Myanmar Catholic Community Malaysia) hpung ni a 9th ning hpring chye ju shakawn poi lamang hpe St.John Cartheral Nawku jawng wang hta Myen mung mungchying sha myu baw sang ni yawng shang lawm ai hte wu wu di di galaw la sai rai nga ai.
Ndai poi lamang hta Malaysia du Myen mung myu baw sang ni yawng hpe saw shaga ai hte maren Jinghpaw(Kachin),Kaya(karennie), Kayin (Karen), Hkang (Chin),Mon, Myen,Yahkai(Arakan), Sam(Shan) myu baw sang ni yawng madu a myu htung hkying ka hkrang ni hte shang lawm ma ai.
Anhte KRC (Kachin Refugee Committee) ni hpe mung saw shaga ai hte maren, Maigan gara shara kaw mi du taw ai rai tim myu hpe tsaw ai Ma ni a htunghkring Ka hkrang hte shang lawm saga ai.
Ndai poi lamang hta Malaysia du Myen mung myu baw sang ni yawng hpe saw shaga ai hte maren Jinghpaw(Kachin),Kaya(karennie), Kayin (Karen), Hkang (Chin),Mon, Myen,Yahkai(Arakan), Sam(Shan) myu baw sang ni yawng madu a myu htung hkying ka hkrang ni hte shang lawm ma ai.
Anhte KRC (Kachin Refugee Committee) ni hpe mung saw shaga ai hte maren, Maigan gara shara kaw mi du taw ai rai tim myu hpe tsaw ai Ma ni a htunghkring Ka hkrang hte shang lawm saga ai.
Tsi tsi hkam la nga...
| Ka Mara Ai: KRC Friday, October 10, 2008 0 comments
Dai ni na ten, Malaysia Mungdan kaw du nga ai anhte Jinghpaw wunpawng myu sha ni law law wa ru yak jam jau machyi makaw hkrum nga ai.
Slg. Naw Awn Kareng gaw lai wa sai, July shata kawn ya dai ni na ten du hkra shi a ana a majaw Malaysia Mungdan Mung shawa tsi rung kaba (Neurology Ward, General Hospital Kaula lumpur) kaw tsi tsi hkam la nga ai.
Byin ai lam gaw, lai wa sai shata man masum hta shi ningrum ningtau hte ma kaji gaw Kota Raya ngu ai shara e, Rela ngu ai Mungdan shim lam hpung kawn rim na htawng hta shata masum daram sharen da ai hkrum n-htawm, Htawng kaw na madu jan lawt wa ai hpang bungli kaw na wa nna, hka shin shat sha ngut ai hpang akajawng sha, dung nga ai lahkum kaw na galau ta leng mat ai kawn n’dum mat ai rai nga ai. Tsi hpaji hku tsun ga nga yang akajawng sha, Bawnu sai lam lasa dan mat ai (Stroke) ngu ai ana rai nga ai. Ya na zawn byin mat ai lam gaw Malaysia Mungdan hta ruyak jam jau law law hkrum sha ai majaw n-dang hkam na mung mai byin nga ai.
Malaysia Mungdan gaw Maigan masha ni a matu tsi tsi hkam la na matu tsi manu jahpu grai laja nga ai. Ya dai ni na ten du hkra rai yang, Myen gumhpraw sen 30 daram ma nga sai re. Shan nu wa ni yawng marai 7 rai n-na, ningrum ningtau hte Ma mali rai nga ai. Ma hpung dim wa gaw, Polio ana hpe hkam sha nga ai rai nga ai.
Shi a tsi tsi gumhpraw ni hpe Mungkan tsin yam mung hpawng rung (UNHCR), Jinghpaw wunpawng tsin-yam rung (KRC), ACTS NGO hpung hte shi a Jinghku Jingyu ni yawng jawm garum ai hte tsi tsi hkam la nga ai hku re.
Ya mani kaw nna, loi loi hkam kaja wa sai rai nga ai. Shi a lam hte seng n-na, chye mayu ai lam ni nga yang e-mail krcmalaysia@gmail.com kaw mai san ai hku re. Hkawp myit su a laika ni hpe bai htai shalai wa na ga ai.
Slg. Naw Awn Kareng gaw lai wa sai, July shata kawn ya dai ni na ten du hkra shi a ana a majaw Malaysia Mungdan Mung shawa tsi rung kaba (Neurology Ward, General Hospital Kaula lumpur) kaw tsi tsi hkam la nga ai.
Byin ai lam gaw, lai wa sai shata man masum hta shi ningrum ningtau hte ma kaji gaw Kota Raya ngu ai shara e, Rela ngu ai Mungdan shim lam hpung kawn rim na htawng hta shata masum daram sharen da ai hkrum n-htawm, Htawng kaw na madu jan lawt wa ai hpang bungli kaw na wa nna, hka shin shat sha ngut ai hpang akajawng sha, dung nga ai lahkum kaw na galau ta leng mat ai kawn n’dum mat ai rai nga ai. Tsi hpaji hku tsun ga nga yang akajawng sha, Bawnu sai lam lasa dan mat ai (Stroke) ngu ai ana rai nga ai. Ya na zawn byin mat ai lam gaw Malaysia Mungdan hta ruyak jam jau law law hkrum sha ai majaw n-dang hkam na mung mai byin nga ai.
Malaysia Mungdan gaw Maigan masha ni a matu tsi tsi hkam la na matu tsi manu jahpu grai laja nga ai. Ya dai ni na ten du hkra rai yang, Myen gumhpraw sen 30 daram ma nga sai re. Shan nu wa ni yawng marai 7 rai n-na, ningrum ningtau hte Ma mali rai nga ai. Ma hpung dim wa gaw, Polio ana hpe hkam sha nga ai rai nga ai.
Shi a tsi tsi gumhpraw ni hpe Mungkan tsin yam mung hpawng rung (UNHCR), Jinghpaw wunpawng tsin-yam rung (KRC), ACTS NGO hpung hte shi a Jinghku Jingyu ni yawng jawm garum ai hte tsi tsi hkam la nga ai hku re.
Ya mani kaw nna, loi loi hkam kaja wa sai rai nga ai. Shi a lam hte seng n-na, chye mayu ai lam ni nga yang e-mail krcmalaysia@gmail.com kaw mai san ai hku re. Hkawp myit su a laika ni hpe bai htai shalai wa na ga ai.
Myu Sha lam hta,
KRC Rung
Maigan
| Ka Mara Ai: KRC Friday, October 3, 2008 0 comments
Ka Lajang Ai: Du Re
Mungkan hta masha marai hkum shagu gaw galu kaba mayu ai hkrai rai nga ai. Dai majaw shani shagu madu a asak hkrung lam hta shakut sha ja let hkawm sa ai ni hkrai rai nga ga ai. Dai ni na ten, Malaysia Mungdan de n’tsa lam , lawu lam hku du sa wa ai anhte Jinghpaw Wunpawng myu sha ni, lani hte lani ram ram law wa nga sai.
N’tsa lam hku na du sa wa ai ni gaw nau wa yak hkak jam jau ai lam n-nga ai. Rai ti mung n’pu lam hku sa wa ai ni gaw ram ram wa jam jau hkrum n-htawm, du wa ai rai nga ai. Num sha Ma ni gaw lawu lam hku sa wa na matu shim lam n-nga ai. Law malawng gaw hkrun lam hkan (agent) ni e, roi kau hkrum ai ni she law nga ai. Kahpu kanau ni hte mi rau rai ti mung Agent ni hpe hkrit ra ai hte hkrun lam hta hkrit ra ai hte rai madu a kajan kasha langai ngai hpe roi kau ai rai ti mung hpa matai htang n-mai rai nga ai.
Mabyin langai hta: “Ngai hkrai sha sa wa ai. Myen mung kaw mung galaw sha yak la ai majaw Malaysia de manang ni tsun yang grai galaw sha mai ai nga na, hkrun lam mung nchye ai sha Agent ni hte matut la nna, lawu lam hku na sa wa n-ngai. Thai hte Malaysia ga jarit kaw Agent ni gaw ngai hpe manam jarawp hta yup shangun ai. Ngai mung hkrun la hta grai pu ba mat na, yup gawk chying-hka zaw la na malap kau ai. Jahpawt daw kaw Myen ga shaga ai la mali ngai hpe n’gup pat na roi kau ma ai. Dai kaw na ngai Malaysia kaw du mat ai.”
N-dai zawn Ru yak jam jau hkam, Ja gumhpraw law law ma hkam hkra re du wa ai anhte Jinghpaw Wunpawng myusha ni wa, gara hku asak hkrung nga ga ai kun?
Ya dai ni na ten Malaysia Mungdan gaw anhte Jinghpaw wunpawng myu sha ni a (recruit) training sharin ai shara langai rai nga ai. Du wa ai ni kadai mung Myen mung hpaji kade chye ai wa, grai lu su ai wa mi rai rai bungli galaw sha ra ai gaw maren sha rai nga ai. Maigan de' du mat wa ai anhte Jinghpaw wunpawng myusha ni wa kade daram myu tsaw myit rawng nga sai kun?
Myu shayi sha ni hpe yu ga, Maigan la hpe she htang kaba Myit num she shang mat sai. Yawng hpe gaw n’tsun mayu ai. Maigan la nga ti mung (Foreigner) Shan hpraw la hpe tsun mayu ai nre. Hpa n-re ai Myen myu bawsang ni hpe tsun mayu ai. Myen hpe nju ai nga na Myen mung kaw na pru wa sai nga, ya gaw Myen la hte she bai sum tsaw tsaw, shara shagu kaw bai yup hkawm, Ma hkum ni byin, Ma bai shaprai rai, myu a n’li kaja gaw gara kaw na pru sa na ta?
“Moi gaw ngai hpe la na nga na ya gaw shi mung Myen mung de bai wa mat sai. Bai sa wa na nga gaw tsun ai rai ti mung ya du hkra ndu wa ai. Ya Ma shangai ten gaw du wa, shangai na gumhpraw mung n-lu ai”. N-dai zawn n-pawt n-dung n-nga ai myu sha ni hte sumtsaw tsaw hkrup ai.
Myen la hte anhte Jinghpaw la sha ni shai ai lam gaw Malaysia du ai na sai, n-na ai rai nga ai. Myen la ni gaw Malaysia du na Malay ga hpe mung grai chye shaga rai, Jinghpaw num sha ni hpe bungli ni tam ya masu, Nga shara ni tam ya, bungli offday lu yang woi wam, rai amyu myu garum masu na hpang jahtum gaw Ma kumhpa bai jaw da rai jam jau ai myu shayi sha ni mung law law nga ai. Nang Myen la hte sum tsaw tsaw ai ngu tsun yang Jinghpaw la kaja gara kaw nga sa ta nga chye tsun ai. Jinhpaw la ni gaw Tsa , Kani, Chyaru chyu lu bungli mung n’kam galaw nga bai tsun , Jinghpaw la kasha ni hpe bungli galaw shakut mayu wa hkra lakawn na n’gun jaw na gaw shayi sha ni a lit mung rai nga ai.
Bai la kasha ni hpe bai yu ga! nga yang mung, bungli lu yak ai hta bungli bai lata chyai taw. Bungli lu sai nga yang mung shata shabrai n-law ai bai nga, madu gaw grai ram sai kun ngu yang, grai ram ai gaw bai n-rai rai nga ai. Ja gumhpraw tam ai lam hta mung, num sha ni gaw la kasha ni hta grau shakut, La kasha law malawng gaw shara htawt ai langai sha rai nga ai.
Moi myen mung kaw nga ai shaloi na hte maren, Maigan du sai nga na gawng mat, shakut na myit gaw n-rawng, shata htum shata shabrai lu yang manang ni hte Tsa seng kaw dung na shata mi ting n-lu n-sha tam da ai gumhpraw lana mi hte sha Tsa mari lu kau rai nga ai. N-kau kanu kawa ni madu a kasha hpe Maigan de dat dat yang shi a arawn alai mi galai mat kun? Nga grai myit mada let dat dat, ndai kaw grau Myen mung hta na, nang hpam malu masha gaw hkum ai hte kanu kawa hte tsan sai majaw kam ai hku wanglu wang lang Kani, Tsa chyaru hpe lu sha nga sai.
Jinghpaw la kasha ni hpe num kasha ni tsaw ra wa na matu gaw anhte la kasha ni ram ram wa tsaw ra myit chye madun ra nga ai. Laga Maigan la kasha ni hte anhte jinghpaw la kasha ni shai ai lam gaw tsaw ra myit n-chye madun ai lam re. Ga shadawn, Myen la langai gaw Jinghpaw num kasha hpe ra sai nga yang shawng ningnan bungli shawng tam ya, dai hpang off day hkan shopping ni woi hkawm, shana hkan bungli na wa yang sa tau, sa sa rai aten ahkying grai jaw let hkwi hkalem la nga ai. Dai tsaw ra myit gaw jahkring sha rai nga ai. Hpang gaw num sha wa she bai bau ra ai mung grai law nga ai.
Dai majaw dai ni na ten Malaysia Mungdan hta du nga sai myu sha ni yawng myu tsaw myit rawng wa na matu gaw nang ngai yawng a lit rai nga mali ai.
Mungkan hta masha marai hkum shagu gaw galu kaba mayu ai hkrai rai nga ai. Dai majaw shani shagu madu a asak hkrung lam hta shakut sha ja let hkawm sa ai ni hkrai rai nga ga ai. Dai ni na ten, Malaysia Mungdan de n’tsa lam , lawu lam hku du sa wa ai anhte Jinghpaw Wunpawng myu sha ni, lani hte lani ram ram law wa nga sai.
N’tsa lam hku na du sa wa ai ni gaw nau wa yak hkak jam jau ai lam n-nga ai. Rai ti mung n’pu lam hku sa wa ai ni gaw ram ram wa jam jau hkrum n-htawm, du wa ai rai nga ai. Num sha Ma ni gaw lawu lam hku sa wa na matu shim lam n-nga ai. Law malawng gaw hkrun lam hkan (agent) ni e, roi kau hkrum ai ni she law nga ai. Kahpu kanau ni hte mi rau rai ti mung Agent ni hpe hkrit ra ai hte hkrun lam hta hkrit ra ai hte rai madu a kajan kasha langai ngai hpe roi kau ai rai ti mung hpa matai htang n-mai rai nga ai.
Mabyin langai hta: “Ngai hkrai sha sa wa ai. Myen mung kaw mung galaw sha yak la ai majaw Malaysia de manang ni tsun yang grai galaw sha mai ai nga na, hkrun lam mung nchye ai sha Agent ni hte matut la nna, lawu lam hku na sa wa n-ngai. Thai hte Malaysia ga jarit kaw Agent ni gaw ngai hpe manam jarawp hta yup shangun ai. Ngai mung hkrun la hta grai pu ba mat na, yup gawk chying-hka zaw la na malap kau ai. Jahpawt daw kaw Myen ga shaga ai la mali ngai hpe n’gup pat na roi kau ma ai. Dai kaw na ngai Malaysia kaw du mat ai.”
N-dai zawn Ru yak jam jau hkam, Ja gumhpraw law law ma hkam hkra re du wa ai anhte Jinghpaw Wunpawng myusha ni wa, gara hku asak hkrung nga ga ai kun?
Ya dai ni na ten Malaysia Mungdan gaw anhte Jinghpaw wunpawng myu sha ni a (recruit) training sharin ai shara langai rai nga ai. Du wa ai ni kadai mung Myen mung hpaji kade chye ai wa, grai lu su ai wa mi rai rai bungli galaw sha ra ai gaw maren sha rai nga ai. Maigan de' du mat wa ai anhte Jinghpaw wunpawng myusha ni wa kade daram myu tsaw myit rawng nga sai kun?
Myu shayi sha ni hpe yu ga, Maigan la hpe she htang kaba Myit num she shang mat sai. Yawng hpe gaw n’tsun mayu ai. Maigan la nga ti mung (Foreigner) Shan hpraw la hpe tsun mayu ai nre. Hpa n-re ai Myen myu bawsang ni hpe tsun mayu ai. Myen hpe nju ai nga na Myen mung kaw na pru wa sai nga, ya gaw Myen la hte she bai sum tsaw tsaw, shara shagu kaw bai yup hkawm, Ma hkum ni byin, Ma bai shaprai rai, myu a n’li kaja gaw gara kaw na pru sa na ta?
“Moi gaw ngai hpe la na nga na ya gaw shi mung Myen mung de bai wa mat sai. Bai sa wa na nga gaw tsun ai rai ti mung ya du hkra ndu wa ai. Ya Ma shangai ten gaw du wa, shangai na gumhpraw mung n-lu ai”. N-dai zawn n-pawt n-dung n-nga ai myu sha ni hte sumtsaw tsaw hkrup ai.
Myen la hte anhte Jinghpaw la sha ni shai ai lam gaw Malaysia du ai na sai, n-na ai rai nga ai. Myen la ni gaw Malaysia du na Malay ga hpe mung grai chye shaga rai, Jinghpaw num sha ni hpe bungli ni tam ya masu, Nga shara ni tam ya, bungli offday lu yang woi wam, rai amyu myu garum masu na hpang jahtum gaw Ma kumhpa bai jaw da rai jam jau ai myu shayi sha ni mung law law nga ai. Nang Myen la hte sum tsaw tsaw ai ngu tsun yang Jinghpaw la kaja gara kaw nga sa ta nga chye tsun ai. Jinhpaw la ni gaw Tsa , Kani, Chyaru chyu lu bungli mung n’kam galaw nga bai tsun , Jinghpaw la kasha ni hpe bungli galaw shakut mayu wa hkra lakawn na n’gun jaw na gaw shayi sha ni a lit mung rai nga ai.
Bai la kasha ni hpe bai yu ga! nga yang mung, bungli lu yak ai hta bungli bai lata chyai taw. Bungli lu sai nga yang mung shata shabrai n-law ai bai nga, madu gaw grai ram sai kun ngu yang, grai ram ai gaw bai n-rai rai nga ai. Ja gumhpraw tam ai lam hta mung, num sha ni gaw la kasha ni hta grau shakut, La kasha law malawng gaw shara htawt ai langai sha rai nga ai.
Moi myen mung kaw nga ai shaloi na hte maren, Maigan du sai nga na gawng mat, shakut na myit gaw n-rawng, shata htum shata shabrai lu yang manang ni hte Tsa seng kaw dung na shata mi ting n-lu n-sha tam da ai gumhpraw lana mi hte sha Tsa mari lu kau rai nga ai. N-kau kanu kawa ni madu a kasha hpe Maigan de dat dat yang shi a arawn alai mi galai mat kun? Nga grai myit mada let dat dat, ndai kaw grau Myen mung hta na, nang hpam malu masha gaw hkum ai hte kanu kawa hte tsan sai majaw kam ai hku wanglu wang lang Kani, Tsa chyaru hpe lu sha nga sai.
Jinghpaw la kasha ni hpe num kasha ni tsaw ra wa na matu gaw anhte la kasha ni ram ram wa tsaw ra myit chye madun ra nga ai. Laga Maigan la kasha ni hte anhte jinghpaw la kasha ni shai ai lam gaw tsaw ra myit n-chye madun ai lam re. Ga shadawn, Myen la langai gaw Jinghpaw num kasha hpe ra sai nga yang shawng ningnan bungli shawng tam ya, dai hpang off day hkan shopping ni woi hkawm, shana hkan bungli na wa yang sa tau, sa sa rai aten ahkying grai jaw let hkwi hkalem la nga ai. Dai tsaw ra myit gaw jahkring sha rai nga ai. Hpang gaw num sha wa she bai bau ra ai mung grai law nga ai.
Dai majaw dai ni na ten Malaysia Mungdan hta du nga sai myu sha ni yawng myu tsaw myit rawng wa na matu gaw nang ngai yawng a lit rai nga mali ai.


text:
20 January 2010
“Avatar” sumla hkrung yu ai majaw masha langai si
Sai lung ana lu ai Taiwan la langai mi gaw, ya yang e grai mying gumhkawng nga ai “Avatar” sumla hkrung sa yu ai a marang e, nau myit kahpra lai mat ai majaw, bawnu sai lam di ana (stroke) byin nna si mat ai lam, shi hpe gawn lajang ai sarawun hpe lakap nna chye lu ai.
Kuo mying ai la dai gaw, ndai shata praw daw hta Taiwan a dingdung maga na Hsinchu mare kaw dai “Avatar” sumla hkrung hpe yu nga ninglen e sha, nga n-pyaw wa ai lam a majaw tsi rung de woi sa mat wa ai. Nan Men General Hospital du ai shaloi Kuo gaw, sai lung ana (hypertension) a majaw, malap taw nga ai rai nna, jep sagawn yu ai shaloi shi a bawnu hta sai htaw ai lam (brain haemorrhage) byin nga ai lam hpe mu lu ai. ‘Ana a kumla hpe yu yang, byin mai ai lam gaw dai sumla hkrung hpe yu ai lam a majaw nau myit kahpra lai mat nna byin ai lam re’ nga nna ahkyak ahkya machyi masha gawn lajang gawk (emergency room) na lithkam sarawun Peng Chin-chih AFP hpe tsun ai.
Kuo gaw dai bawnu hta sai htaw ai lam a majaw, nhtoi (11) ya na ai hpang si mat ai. Ndai lam gaw, Director James Cameron woi hkrang shapraw ai “Avatar” mying ai hpungtang sumroi (science-fiction) sumla hkrung hpe yu ai lam hte lakap nna nambat langai ngu na si hkrung si htan lam re, nga nna The China Times shilaika hta tsun da nga ai.
Sumla hkrung hte seng ai ‘Blog’ ni law law hta mung, ndai “Avatar” zawn re ai 3D sumla hkrung ni hpe yu ai lam a majaw, baw machyi ana (headache), baw sin ana (dizziness), kraw galau ana (nausea) hte myi map map ai ana (blurry eyesight) ni byin hkrum hkra ai lam lajin laroi ga (complaint) ni law law hpe mung mu lu nga ga ai rai.--The Straits Times
Posted by KBG at 9:41 AM 3 comments
14 January 2010
Ladu shalai TV yu ai lam gaw masha hpe asak kadun shagun nga ai
Shadawn sharam nnga ai sha Television (TV) hpe ladu shalai yu ai lam gaw, shinggyim masha hpe asak kadun shangun chye nga ai lam hpe, Australia mungdan hta sawk sagawn lu nga ai. Aten masat tawn nna TV hpe shadawn sharam rai yu yu re ai masha ni hte shingdaw nna yu ga nga yang, shani shagu lani mi hta aten hkying hkum (4) hta jan ai hku TV yu nna aten jahtum ai masha ni hta, jau jau asak sumdoi chye ai baw lam ni amyu myu byin chye nga ai.
Ndai zawn, TV pat (screen) kaji hpe aten galu galang yu ai lam gaw, anhte shinggyim masha ni a salum (heart) a matu mung n-kaja ai lam rai nga ai, nga nna “The Journal of the American Heart Association” hta dip shabra ai sawk sagawn laika hta mu lu nga ai.
Gabaw amyu myu a majaw jau jau si hkrung si htan byin hkrum hkra chye ai lam ni gaw - TV hpe lani mi aten hkying hkum (2) n-hpring ai hku yu yu re ai masha ni hte shingdaw yu ga nga yang - TV hpe lani mi hkying hkum (4) a lahta de yu yu re ai masha ni hta, tsalam shadang (46) grau law nga ai lam hpe, sawk sagawn ninghkring David Dunstan hpe lakap nna chye lu ai. Salum sai lam gyip ana (cardiovascular disease) byin na matu tsalam shadang (80) jat ya nga ai lam hpe mung, dai ninghkring wa matut tsun lai wa sai rai.--AFP
Ndai zawn, TV pat (screen) kaji hpe aten galu galang yu ai lam gaw, anhte shinggyim masha ni a salum (heart) a matu mung n-kaja ai lam rai nga ai, nga nna “The Journal of the American Heart Association” hta dip shabra ai sawk sagawn laika hta mu lu nga ai.
Gabaw amyu myu a majaw jau jau si hkrung si htan byin hkrum hkra chye ai lam ni gaw - TV hpe lani mi aten hkying hkum (2) n-hpring ai hku yu yu re ai masha ni hte shingdaw yu ga nga yang - TV hpe lani mi hkying hkum (4) a lahta de yu yu re ai masha ni hta, tsalam shadang (46) grau law nga ai lam hpe, sawk sagawn ninghkring David Dunstan hpe lakap nna chye lu ai. Salum sai lam gyip ana (cardiovascular disease) byin na matu tsalam shadang (80) jat ya nga ai lam hpe mung, dai ninghkring wa matut tsun lai wa sai rai.--AFP
Posted by KBG at 9:36 PM 0 comments
06 January 2010
FIFA WORLD CUP labau kadun
Tara salang mung rai, hpaga la mung rai, re ai hta sha n-ga, lagawdin ginsup ai lam hpe mung grai sharawng shara re ai Jules Rimet (1873-1956) mying ai French la langai mi a marang e FIFA WORLD CUP ngu ai ginsup shingjawng poi kaba byin pru wa ai lam rai nga ai. Shi gaw 1924 ning hta Paris kaw galaw lai wa ai Olympic mungkan ginsup poi (Olympic Games) aten na FIFA mungbawng hpung a malawm langai mi mung rai nga ai. Dai Olympic gimsup poi hta Uruguay mungdan a lagawdin ginsup shingjawng poi awng pandang lu ai lam hpe yu mada nga let sha, mungkan mungdan ni yawng hte seng ai, lagawdin san san shingjawng ai baw ginsup poi kaba langai mi hpe gyin shalat la na matu, myit manaw (idea) lu wa ai lam rai nga ai.
Ndai zawn shi a WORLD CUP ngu ai lagawdin san san shingjawng ai baw ginsup poi myit manaw tang madun dan ai lam hpe, 1928 ning hta Amsterdam mare kaba e FIFA malawm ni jawm hkap la lai wa ai lam rai nna, de a hpang e Spain mungdan Bercelona mare kaba e bai galaw ai laksan FIFA rapdaw zuphpawng a marang e, shawng ningnan lang na WORLD CUP hpe Uruguay mungdan hku nna madu tai let galaw sa wa na matu, jawm myit hkrum dawdan lai wa sai. De a majaw, 1930 ning hta Uruguay mungdan gaw shi a mungdan shanglawt lu ai 100 ning hpring Jaw poi hte dai shawng ningnan lang na WORLD CUP ginsup shingjawng poi kaba hpe galaw masat lai wa sai lam hpe mu lu ai.
(Jules Rimet gaw French Lagawdin Munghpawm Hpung a Tingnyang Up magam lit hpe 1919-1946 laman hta gun hpai lai wa sai wa rai nga ai zawn, “the Federation Internationale de Football Association (FIFA)” ngu ai Mungdan ga daga Munghpawm Lagawdin Hpung a Tingnyang Up magam lit hpe mung 1921-1954 laman hta lit la gun hpai lai wa sai wa rai nga ai.)
FIFA WORLD CUP awng padang lu lai wa sai mungdan ni
1930 – Uruguay: Uruguay
Uruguay Vs Argentina (4-2)
1934 – Italy: Italy
Italy Vs Czechoslovakia (2-1)
1938 – France: Italy
Italy Vs Hungary (4-2)
1950 – Brazil: Uruguay
Brazil Vs Uruguay (1-2)
1954 – Switzerland: West Germany
West Germany Vs Hungary (3-2)
1958 – Sweden: Brazil
Brazil Vs Sweden (5-2)
1962 – Chile: Brazil
Brazil Vs Czechoslovakia (3-2)
1966 – England: England
England Vs West Germany (4-2)
1970 – Mexico: Brazil
Brazil Vs Italy (4-1)
1974 – West Germany: West Germany
West Germany Vs Netherlands (2-1)
1978 – Argentina: Argentina
Argentina Vs Netherlands (3-1)
1982 – Spain: Italy
Italy Vs West Germany (3-1)
1986 – Mexico: Argentina
Argentina Vs West Germany (3-2)
1990 – Italy: West Germany
West Germany Vs Argentina (1-0)
1994 – USA: Brazil
Brazil Vs Italy (3-2, Penalty)
1998 – France: France
France Vs Brazil (3-0)
2002 – Japan & South Korea: Brazil
Brazil Vs Germany (2-0)
2006 – Germany: Italy
Italy Vs France (5-3, Penalty)
Posted by KBG at 8:46 AM 0 comments
Labels: Education
03 January 2010
Myen mung asuya magam gun ni hpe shata shabrai Ks.20,000 hpra jat ya na
Myen Asuya gaw 31 January 2010 kaw nna shi a mungshawa magam gun (civil servants) ni hpe shata shabrai (salary) Ks.20,000 hpra bai jat ya na hku re lam, lithkam salang langai hpe lakap nna chye lu ai. Ndai zawn, shata shabrai jat ya ai lam hpe hkam la lu na ni gaw, shata shabrai shata mi Ks.15,000 hpra lu ai ni kaw nna - shata shabrai shata mi Ks.80,000 hpra lu ai ni kaw du hkra rai na lam chye lu ai.
Ya yang e shata shabrai shata mi Ks.100,000 a lahta de lu nga ai ni a matu chyawm gaw, kaga alak mi jat na lam nnga ai lam hpe mung, na chye lu ai. Ndai hpe yu yang, shata shabrai jat ya ai lam gaw, gun rai manu ni laja lana rawt wa ai lam ni a majaw mayak mahkak lam ni law law hpe hkrum hkra nga nna a-put a-ngun nga nga ai, shata shabrai nem ai, asuya magam gun ni hpe myit shayu ya ai – myit shapyaw ya ai – lam rai nga ai hta sha n-ga, du wa na hkyen nga sai “2010 Ra Lata Poi” hpe mungshawa ni n-gun jaw, shang lawm madi shadaw, lawm na lam hpe myit mada yaw shada ai lam rai nga ai lam hpe mung, mu lu ai.
Ndai lam hte seng nna, tara shang n-dau shana ai lam ni nnga shi ai rai tim, mugun masha (employees) ni hku nna gaw chye da ngut chyalu rai nga sai lam hpe mung, na chye lu ga ai rai.--The Straits Times
Ya yang e shata shabrai shata mi Ks.100,000 a lahta de lu nga ai ni a matu chyawm gaw, kaga alak mi jat na lam nnga ai lam hpe mung, na chye lu ai. Ndai hpe yu yang, shata shabrai jat ya ai lam gaw, gun rai manu ni laja lana rawt wa ai lam ni a majaw mayak mahkak lam ni law law hpe hkrum hkra nga nna a-put a-ngun nga nga ai, shata shabrai nem ai, asuya magam gun ni hpe myit shayu ya ai – myit shapyaw ya ai – lam rai nga ai hta sha n-ga, du wa na hkyen nga sai “2010 Ra Lata Poi” hpe mungshawa ni n-gun jaw, shang lawm madi shadaw, lawm na lam hpe myit mada yaw shada ai lam rai nga ai lam hpe mung, mu lu ai.
Ndai lam hte seng nna, tara shang n-dau shana ai lam ni nnga shi ai rai tim, mugun masha (employees) ni hku nna gaw chye da ngut chyalu rai nga sai lam hpe mung, na chye lu ga ai rai.--The Straits Times
Posted by KBG at 12:31 AM 1 comments
01 January 2010
2010 hta Myen mungdan kata Telephone shaga manu htam lahkawng rawt na
01 January 2010 kaw nna gaw Myen mung mungdan kata Telephone shaga manu ni htam lahkawng rawt sana re lam, seng ang ai hkring mang dap (ministry) shiga lawk kaw nna shiga pru wa ai. Ndai lam ni hpe tara shang n-dau shana ai lam rai nnga shi ai rai tim, mungdan kata na Telephone shaga manu ni hpe minute mi hta Myen gumhpraw Ks.50 du hkra sharawt jahpu dat na hku re lam, sumtsan shiga matut mahkai dap (telecommunications) lithkam salang langai mi AFP hpe tsun ai lam hta lakap nna chye lu ai.
2009 ning shaning htum hkra aten na Telephone shaga manu ni gaw, Landline kaw nna shaga ai rai yang minute mi hta Ks.15 hpra rai nna, Mobile kaw nna shaga ai rai yang gaw minute mi hta Ks.25 hpra hkrat ang ai lam rai nga ai. Ya na zawn, mungdan kata Telephone shaga manu ni hpe sharawt dat ai rai tim, “Overseas Calls” manu ni gaw shawoi na manu ni hte maren naw rai nga na re lam hpe mung, dai lithkam salang wa kahtap nna tsun lai wa sai rai.--The Straits Times
2009 ning shaning htum hkra aten na Telephone shaga manu ni gaw, Landline kaw nna shaga ai rai yang minute mi hta Ks.15 hpra rai nna, Mobile kaw nna shaga ai rai yang gaw minute mi hta Ks.25 hpra hkrat ang ai lam rai nga ai. Ya na zawn, mungdan kata Telephone shaga manu ni hpe sharawt dat ai rai tim, “Overseas Calls” manu ni gaw shawoi na manu ni hte maren naw rai nga na re lam hpe mung, dai lithkam salang wa kahtap nna tsun lai wa sai rai.--The Straits Times
Posted by KBG at 12:46 AM 0 comments
Subscribe to: Posts (Atom)